Αυλαία με Μερούση, Καλομοίρη στο Μαραθώνιο - Έλληνες στο Ρίο - SPORT 24\nΑυλαία με Μερούση, Καλομοίρη στο Μαραθώνιο\nΔημοσίευση: 20 Αυγ. 2016 14:48\nΜε δύο ελληνικές συμμετοχές των Μερούση και Καλομοίρη στο επίπονο αγώνισμα του Μαραθωνίου πέφτει η αυλαία των αγώνων στίβου στους 31ους Ολυμπιακούς Αγώνες του Ρίο, λίγες ώρες πριν την επίσημη τελετή λήξης της διοργάνωσης.\nΜε δύο ελληνικές συμμετοχές στο επίπονο αγώνισμα του Μαραθωνίου πέφτει αύριο, Κυριακή 21 Αυγούστου στις 15.30 ώρα Ελλάδας, η αυλαία των αγώνων στίβου στους 31ους Ολυμπιακούς Αγώνες του Ρίο, λίγες ώρες πριν την επίσημη τελετή λήξης της διοργάνωσης.\nΣτα 42.195 μέτρα των ανδρών θα μετάσχουν ο Πανελληνιονίκης Χριστόφορος Μερούσης και ο Μιχάλης Καλομοίρης στην πρώτη παρουσία τους σε Ολυμπιακούς Αγώνες και ελπίζουν ότι θα καταφέρουν να αποκομίσουν σπουδαίες εμπειρίες και να κάνουν καλές επιδόσεις, κόντρα σε μεγαθήρια του αγωνίσματος.\nΟ Μερούσης έχει ατομικό ρεκόρ 2.19.00 και ο Καλομοίρης 2.29.30 με τον Κενυάτη Ελιούτ Κιπτσόγκε να έχει σημειώσει φέτος την κορυφαία επίδοση (2.03.05), ενώ κάτοχος του τίτλου από το 2012 στο Λονδίνο είναι ο Στέφεν Κίπροτιτς (Ουγκάντα) ο οποίος φέτος έχει καλύψει την απόσταση σε 2.07.46.\nΠάντως υπάρχουν δεκάδες αθλητές με πολύ καλούς χρόνους αλά και εμπειρίες, που μάλλον απαγορεύουν οποιαδήποτε αναφορά σε φαβορί, αφού οι περισσότεροι είναι ικανοί να ανεβούν στο βάθρο των νικητών. Συνολικά θα μετάσχουν 155 δρομείς.


Σπύρος Ριζόπουλος: «Από την απελευθέρωση των Ιωαννίνων, στην «απελευθέρωση» της Ηπείρου» – Aria Free Press\nΣπύρος Ριζόπουλος: «Από την απελευθέρωση των Ιωαννίνων, στην «απελευθέρωση» της Ηπείρου»\nΟμιλία Σπύρου Ριζόπουλου στα Ιωάννινα, 26 Φεβρουαρίου\nΘα επιχειρήσω όχι μέσα από το βλέμμα του ιστορικού αλλά μέσα από το πρίσμα της στρατηγικής να ξεχωρίσω τα στοιχεία εκείνα που οδήγησαν στην επιτυχία, αναλύοντας τους κομβικούς πυλώνες πάνω στους οποίους κατά την εκτίμησή μου αυτή διαμορφώθηκε. Και πως αυτοί οι πυλώνες παραμένουν το ζητούμενο στην Ήπειρο του σήμερα. Ποιοί είναι; επιτυχή έκβαση: Χρόνος, τεχνολογία, πληροφορία, αντίληψη, τόλμη, συνεννόηση.\nΗ απελευθέρωση των Ιωαννίνων αποδείχθηκε μια από τις πλέον περίπλοκες επιχειρήσεις του Ελληνικού Στρατού. Κατά βάση επρόκειτο για μια σκληρή και άνιση μάχη με τον χρόνο.\nΣτοιχείο πρώτο λοιπόν: χρόνος. Οι στρατιωτικές επιχειρήσεις στην Ήπειρο ήταν κατά βάση μια άνιση μάχη προκειμένου να δημιουργηθούν τετελεσμένα. Διότι όσα πράγματα και αν σκεφτόμαστε ή σχεδιάζουμε τίποτα δεν έχει προστιθέμενη αξία αν δεν γίνει στον κατάλληλο χρόνο. Αυτή η μάλλον αυτονόητη παραδοχή ήταν και το μεγάλο ζητούμενο για την πολιτική και στρατιωτική ηγεσία το φθινόπωρο του 1912. Η Ελλάδα είχε επιτυχώς συμμαχήσει με τη Σερβία, τη Βουλγαρία και το Μαυροβούνιο κατά της Οθωμανικής Αυτοκρατορίας. Πέρα από τον κοινό εχθρό όμως, υπήρχε η ανάγκη ο ένας σύμμαχος να προλάβει τον άλλο στην κατάληψη εδαφών. Και ενώ το μέτωπο της Μακεδονίας ήταν ένα πετυχημένο πεδίο τα πράγματα είχαν «κολλήσει» στην Ήπειρο. Τα οχυρωματικά έργα στην περιοχή του Μπιζανίου καθυστερούσαν πολύ τον στρατό. Το κρίσιμο ραντεβού με τον χρόνο ήταν η ανακωχή. Καμία ουσιαστική αξία δεν θα είχαν οι θυσίες των στρατιωτών μας αν μέχρι την ανακωχή η Ήπειρος και τα Γιάννενα ειδικότερα δεν είχαν απελευθερωθεί. Χωρίς αυτά η Ελλάδα θα έχανε ένα καίριο χαρτί στη διπλωματική σκακιέρα και την διανομή των εδαφών. Το στοιχείο του χρόνου διέβλεψε πρωτίστως ο Ελευθέριος Βενιζέλος, ο οποίος μετέβη στο μέτωπο και βεβαίως ο τότε διάδοχος Κωνσταντίνος αλλά και τα μέλη του Επιτελείου οι οποίοι είχαν και την επιχειρησιακή εποπτεία και αντίληψη.\nΣτοιχείο δεύτερο: Τεχνολογία. Καμία επιχείρηση του ελληνικού στρατού, ιδίως δε αυτές της Ηπείρου δεν θα είχε στεφθεί με επιτυχία αν δεν είχαν γίνει ουσιαστικές μεταρρυθμίσεις στη λειτουργία τόσο της χώρας όσο και του στρατεύματος. Συχνά όταν μιλάμε για την ιστορία εστιάζουμε στις μεγάλες νίκες και το πάνθεον των ηρώων αλλά σπάνια εξετάζουμε την επίμονη και επίπονη προετοιμασία που χρειάστηκε προκειμένου οι άθλοι αυτοί να ολοκληρωθούν με επιτυχία. Χρειάστηκαν οι τολμηρές μεταρρυθμίσεις της κυβέρνησης Βενιζέλου για να γίνει το τεχνολογικό άλμα και να εφοδιαστεί το στράτευμα με νέο εξοπλισμό. Στοιχείο κλειδί αυτού του σχεδίου ήταν η ανάδειξη έμπειρων αλλά και ταλαντούχων στελεχών τα οποία εκπαιδεύτηκαν στην Γερμανία αξιοποιώντας τα νέου τύπου οπλικά συστήματα και τις πλέον σύγχρονες θεωρίες πολέμου και κατανοούσαν την νέα εποχή στην οποία έμπαιναν. Με τα πυροβόλα όπλα, την άρτι γεννηθείσα αεροπορία αλλά και τις νέες τακτικές άλλαξε ριζικά η φύση του πολέμου. Αν αυτό δεν είχε γίνει τότε κατανοητό από τις πολιτικές και στρατιωτικές ηγεσίες το αποτέλεσμα που σήμερα γιορτάζουμε δεν είναι καθόλου βέβαιο ότι θα ήταν αυτό που ήταν.\nΣτοιχείο τρίτο: Η πληροφορία. Η κατοχή πληροφοριών υπήρξε διαχρονικά συστατικό στοιχείο των πολέμων. Πλέον όμως με τη χρήση της τεχνολογίας θα είχε καθοριστικό ρόλο για την έκβαση μιας αναμέτρησης.\nΑυτή την ποιοτική διαφορά διέγνωσαν τα δύο ευζωνικά τάγματα, υπό τους Ιωάννη Βελισσαρίου και Γεώργιο Ιατρίδη, τα οποία παρά την εντολή να σταματήσουν στην Πεδινή, προχώρησαν ανατολικά του χωριού Κοσμηρά και κατευθύνθηκαν προς τα Γιάννενα. Η καταστροφή των τηλεγραφικών και τηλεφωνικών δικτύων ήταν αυτή που οδήγησε τους Τούρκους στην πόλη να πιστέψουν πως το Μπιζάνι είχε καταληφθεί από τον Ελληνικό Στρατό και να παραδώσουν την πόλη. Υπό άλλες συνθήκες οι δυνάμεις μας μπορεί να είχαν καθηλωθεί για μεγάλο χρονικό διάστημα και βεβαίως να είχαμε χάσει το ιστορικό ραντεβού της ανακωχής, με ότι αυτό συνεπάγεται για τις αξιώσεις της χώρας στο διπλωματικό πεδίο.\nΣτοιχείο τέταρτο: Αντίληψη. Αυτό που περιγράφουμε συχνά ως η μεγάλη εικόνα. Από το να κατανοηθεί η θέση της χώρας στο σύγχρονο κόσμο μέχρι τις ελάχιστες κινήσεις που έπρεπε να γίνουν σε τακτικό επίπεδο και στη μάχη σώμα με σώμα, όλα έπρεπε να υπακούσουν σε μια γενικότερη στρατηγική.\nΣτοιχείο πέμπτο: Τόλμη. Αυτή η φλόγα και του τελευταίου στρατιώτη να υπηρετήσει ένα υψηλότερο ιδανικό. Τόλμη για να υπερβεί κανείς τον εαυτό του αλλά και σκληρή καρδιά για τους υπευθύνους, οι οποίοι ήξεραν ότι εξαιτίας αυτού του ιδανικού πολλοί δεν θα γύριζαν στα σπίτια τους. Τότε υπήρχε η έννοια της θυσίας για κάτι πολύ μεγαλύτερο.\nΠριν φτάσω στη συνεννόηση, θα μου επιτρέψετε να επιμείνω σε κάτι που συχνά «θάβεται» μέσα στην συναρπαστική ροή των γεγονότων. Μιλώ φυσικά για τον απλό, τον αδούλωτο Ηπειρώτη ο οποίος φρόντισε να είναι συνεπής στο ραντεβού του με την Ιστορία, προετοιμάζοντας αρκετές δεκαετίες πριν το έδαφος. Καλλιέργησε και ενίσχυσε την εθνική συνείδηση του, χάρη στα γράμματα και τους εθνικούς ευεργέτες.\nΩς παιδί δασκάλου αλλά και ο ίδιος ως δάσκαλος δεν θα μπορούσα να μην συγκινούμαι από την αυταπάρνηση και τον ζήλο των δασκάλων και των ιερέων που έδρασαν στη σκλαβωμένη Ήπειρο, άνοιξαν σχολεία και ιεροδιδασκαλεία ακολουθώντας την επιταγή του Αγίου Κοσμά του Αιτωλού που έζησε και μαρτύρησε σε αυτά τα χώματα. Το φυσικό αποτέλεσμα αυτής της γιγαντιαίας συλλογικής συνείδησης και αφύπνισης ήταν τόσο η ενίσχυση της πίστης όσο και της αίσθησης καταγωγής αλλά και πεπρωμένου. Σε αυτά προστέθηκε η ενίσχυση της οικονομικής δραστηριότητας τόσο εκείνων που έμειναν όσο και εκείνων που έφυγαν.\nΞενιτιά λοιπόν: Μια λέξη που πονάει πάντα, που ξύνει παλιές πληγές. Ποιο σπίτι δεν έχει μια ιστορία από κάποιον δικό του που έφυγε για να διηγηθεί. Λιβόρνο, Βενετία, Τεργέστη, Βιέννη, Οδησσός, Δούναβης έγιναν κέντρα που οι απόδημοι Ηπειρώτες εργάστηκαν, πρόκοψαν και συνέβαλαν καθοριστικά τόσο στην ανόρθωση της γενέθλιας γης όσο και του μικρού ελληνικού κράτους που ετοιμαζόταν για τη «Μεγάλη Εξόρμηση» του 1912-1913.\nΓηροκομεία, νοσοκομεία, ευαγή ιδρύματα, τυπογραφεία, σχολεία, ανώτατα πνευματικά ιδρύματα όλα έγιναν πράξη χάρη στις ευεργεσίες τους. Δεν επεκτείνομαι για ένα και μόνο λόγο: θέλω να γίνει κτήμα μας, κτήμα όσων αγαπούν την Ήπειρο πως η απελευθέρωση και η ενσωμάτωση της στον εθνικό κορμό δεν ήταν μια σειρά από συμπτώσεις, δεν συνέβησαν τυχαία γεγονότα.\nΣτη μάχη του Μπιζανίου θυσιάστηκαν και τραυματίστηκαν 264 στρατιώτες. Και το ερώτημα που νομίζω πως θα πρέπει να βασανίζει όσους πολίτες είμαστε σήμερα μαζί αλλά και κάθε υγιή δύναμη εδώ στην Ήπειρο είναι πόσο άξιοι αυτής της ελευθερίας και της θυσίας αποδειχθήκαμε. Έναν αιώνα μετά εκείνοι θα ήταν υπερήφανοι για τη σημερινή μας εικόνα;\nΠολλές φορές μέσα στη χρονιά που έφυγε προσπάθησα να θίξω την ανάγκη για την επανάσταση της κοινής λογικής που πρέπει να γίνει στην Ήπειρο.\nΜια επανάσταση που θα γίνει πρώτα από όλα στις καρδιές και το μυαλό μας. Και μια επανάσταση που μοιραία θα μας οδηγήσει προ των ευθυνών μας αλλά θα μας κάνει να απαιτήσουμε ένα διαφορετικό σήμερα για εμάς και τα παιδιά μας.\nΣυχνά επαναλαμβάνω πως ότι δεν αλλάζει πεθαίνει. Και στην Ήπειρο δεν έχει αλλάξει τίποτε.\nΡωτάω λοιπόν; Έναν αιώνα αργότερα, αναπαύονται οι νεκροί του απελευθερωτικού αγώνα με την Ήπειρο να παραμένει σταθερά η τελευταία περιφέρεια στην Ευρώπη; Με την Ήπειρο να καταγράφει ανεργία μεγαλύτερη του μέσου πανελλαδικού όρου;\nΦτάνω λοιπόν στο κομβικό σημείο: τη συνεννόηση. Δεν αναφέρομαι στη συναίνεση ως δομικό στοιχείο διότι πιστεύω πως η συνεννόηση προηγείται όταν η συμπεριφορά των ανθρώπων είναι υγιής. Για να συναινούμε πρέπει πρώτα να μπορούμε να συνεννοηθούμε.\nΣυνεννόηση λοιπόν: υπάρχει μια χαρακτηριστική εικόνα από την απελευθέρωση των Ιωαννίνων. Τραβήχτηκε στο χάνι Εμίν Αγά, που ήταν το ελληνικό στρατηγείο. Στη φωτογραφία κεντρικό πρόσωπο είναι ο αρχιστράτηγος και διάδοχος Κωνσταντίνος. Αριστερά του βρίσκεται ο οδηγός του Π. Καραπάνος και ανάμεσα τους, ο επιστήθιος φίλος του και μετέπειτα πρωθυπουργός και δικτάτορας της χώρας, λοχαγός του μηχανικού Ιωάννης Μεταξάς, που ανήκε στο επιτελείο. Στη φωτογραφία διακρίνονται επίσης ο αντισυνταγματάρχης Δούσμανης, ο λοχαγός Παπακωνσταντίνος και ο βενιζελικός υποστράτηγος Δαγκλής, μετέπειτα μέλος της Τριανδρίας της Θεσσαλονίκης. Η φωτογραφία αυτή είναι η επιτομή της συλλογικότητας, όπου ανεξαρτήτως ιδεολογίας και πολιτικών καταβολών τα καλύτερα μυαλά της γενιάς τους συνεργάζονται για τον κοινό αγώνα. Η ίδια ομάδα της φωτογραφίας θα βρεθεί στις φλόγες του Εθνικού Διχασμού δύο χρόνια μετά – τη συνέχεια την ξέρετε.\nΠάμε τώρα στο σήμερα. Ξέρετε, ο σημερινός κόσμος, ο κόσμος του 21ου αιώνα είναι ένας συναρπαστικός κόσμος που μας περιμένει να τον ανακαλύψουμε. Μέσα στις επόμενες δεκαετίες θα δούμε ασθένειες αιώνων να εξαφανίζονται, θα ανακαλύψουμε αστρικά συστήματα, θα υιοθετήσουμε πράσινα μοντέλα παραγωγής, τα ρομπότ θα απαλλάξουν τον άνθρωπο από τη χειρωνακτική εργασία, διατηρείται η προσδοκία πως η απόλυτη φτώχεια θα εξαλειφθεί. Μαζί με αυτά τα καλά νέα θα προκύψουν και νέες προκλήσεις για την ανθρώπινη σκέψη: νέα ηθικά διλήμματα, γήρανση του πληθυσμού, ασθένειες πολύ πιο φονικές, βακτήρια ανθεκτικά στα φάρμακα, επαυξημένη πραγματικότητα που μπορεί να απειλεί τις ελευθερίες μας.\nΑυτά που περιέγραψα δεν είναι κινέζικα. Είναι η πραγματικότητα που περιβάλλει- είναι το μέλλον που έρχεται. Και θέλω να πιστέψετε πως όπως σήμερα, έτσι και πριν από 100 χρόνια, με τον ίδιο ζήλο, τον ίδιο ενθουσιασμό, ίσως τον ίδιο φόβο, άνθρωποι σαν εμάς, Ηπειρώτες, υποδέχονταν εκείνο τον εξίσου συναρπαστικό και μοιραίο 20ο αιώνα. Η κατάρρευση εκείνου του παλαιού κόσμου των Αυτοκρατοριών, της χειρωνακτικής και σκληρής εργασίας, της δυσκολίας των μετακινήσεων ήταν πολύ πιο εκκωφαντική από αυτό που ζούμε σήμερα. Διότι αυτό ήταν το μοντέλο τουλάχιστον αιώνων, ίσως και χιλιετηρίδων. Ποιος θα πίστευε από εκείνους τους ανθρώπους ότι δυο γενιές μετά την απελευθέρωσή τους, θα υπήρχαν δρόμοι που θα ένωναν τα Γιάννενα με τη Θεσσαλονίκη και την Αθήνα μέσα σε λίγες ώρες;\nΚι αν εκείνους τους ανθρώπους, που πέρασαν δια πυρός και σιδήρου εκ των υστέρων τους δικαιολογούμε για τα όποια λάθη και τις παραλείψεις για τη σημερινή εικόνα της Ηπείρου, ποιος θα δικαιολογήσει εμάς στα μάτια των παιδιών και των εγγονιών μας για την ανοχή σε αυτή τη στασιμότητα; Οι Ηπειρώτες του 1912 είχαν μπροστά τους ένα νέο, άγνωστο κόσμο που δεν μπορούσαν να προβλέψουν. Το διαδίκτυο της εποχής τους ήταν τα τυπογραφεία, οι βιβλιοθήκες και τα σχολεία. Και όμως προετοιμάστηκαν. Κράτησαν ζωντανή την ταυτότητά τους, βγήκαν στον κόσμο, μεγαλούργησαν και στήριξαν μια αναπτυξιακή προσπάθεια που ετοίμασε την Ήπειρο, που ετοίμασε την Ελλάδα.\nΕμείς σήμερα έχουμε απείρως περισσότερες δυνατότητες. Σχεδόν χαρτογραφούμε το κοντινό μας μέλλον. Χάρη στις νέες τεχνολογίες μπορούμε να κεφαλαιοποιήσουμε τη γνώση σε κάθε τομέα της οικονομίας. Να προσφέρουμε υπηρεσίες υψηλού επιπέδου, να τονίσουμε τα συγκριτικά μας πλεονεκτήματα.\nΠώς εμείς θα υποδεχθούμε τον νέο κόσμο που έρχεται χωρίς να προετοιμάσουμε την Ήπειρο για μια εποχή που η εξωστρέφεια θα είναι συνώνυμη της επιβίωσης;\nΤι θα χρειαστούμε; Χρόνο, τεχνολογία, πληροφορία, αντίληψη, τόλμη, συνεννόηση.\nΔείτε πόσο μοιάζουν οι εποχές.\nΓια να ετοιμάσουμε όλα αυτά που περιέγραψα πρέπει εμείς, στη δική μας μάχη να πολεμήσουμε με έμφαση σε ακριβώς αυτά τα χαρακτηριστικά:\nΧρόνος: Μας συμβαίνει ότι και το 1913. Δεν έχουμε την πολυτέλεια να τον αφήσουμε να χαθεί, πρέπει να είμαστε συνεπείς στο ραντεβού με την Ιστορία. Τότε το ζητούμενο ήταν ο ανταγωνισμός για εδάφη. Σήμερα ο ανταγωνισμός για επενδύσεις και θέσεις εργασίας. Είναι ένας εξίσου σημαντικός αγώνας και είναι αγώνας επιβίωσης.\nΤεχνολογία: Ότι ήταν το πυροβολικό για τον στρατό το 1913 είναι σήμερα για εμάς οι νέες μέθοδοι παραγωγής, τα τυποποιημένα προϊόντα, τα logistics, η εξόρυξη των φυσικών πόρων. Δρόμοι, δίκτυα μεταφορών, αεροπλάνα είναι στη διάθεσή μας αρκεί να εκπονήσουμε ένα ρεαλιστικό αναπτυξιακό πλάνο.\nΠληροφορία: Διαδίκτυο, ψηφιακές πολιτικές, ηλεκτρονική διακυβέρνηση, διασύνδεση και των πλέον απομακρυσμένων σημείων. Πλέον μπορούμε να συγκρίνουμε εύκολα και να ακολουθήσουμε τα πλέον επιτυχημένα παραδείγματα ευφυούς χρήσης και εξοικονόμησης πόρων.\nΑντίληψη: Μην έχουμε την αυταπάτη ότι οι πολιτικοί ταγοί που έχτισαν αυτό το μοντέλο θα το αλλάξουν. Δεν μπορούν. Κάποιοι είναι σε άρνηση γιατί απλά δεν κατανοούν τι έρχεται, κάποιοι άλλοι θεωρούν ότι είναι ισόβιοι μονάρχες.\nΤόλμη: Πρέπει να είμαστε έτοιμοι για μεγάλες, γενναίες και επίπονες μεταρρυθμίσεις. Έτσι μόνο θα υποδεχτούμε το νέο, έχοντας εμπιστοσύνη στις δυνάμεις μας, έχοντας θωρακίσει τους ευάλωτους συμπολίτες μας, έχοντας τη γενναιότητα να μιλήσουμε για τα κακώς κείμενα. Οι Ηπειρώτες ξεχάσαμε να μιλάμε χωρίς φόβο για αυτά που φοβόμαστε.\nΣυνεννόηση: Η συνεννόηση τότε κέρδισε έναν πόλεμο. Το μεγάλο κενό στο πολιτικό σύστημα σήμερα είναι η παρωχημένη αντίληψη ότι ο κοινοβουλευτισμός και η αυτοδιοίκηση είναι δύο παράλληλες διαδικασίες οι οποίες λειτουργούν αυτόνομα. Οι νέες προκλήσεις για την Ήπειρο απαιτούν την απόλυτη συνεννόηση των δύο διαμορφώνοντας μια κοινή ατζέντα βάζοντας πρώτα την Ήπειρο. Σε αυτή τη συνεννόηση κομβικό στοιχείο είναι η αντίληψη του πως έχει αλλάξει η Τοπική Αυτοδιοίκηση με τον Καλλικράτη. Η ίδια σχέση θα αλλάξει ριζικά όταν γίνει μια γενναία αναθεώρηση του Συντάγματος. Η συνεννόηση πρέπει να επικαιροποιείται όπως επικαιροποιούνται και οι μάχες που πρέπει να αντιμετωπίσει.\nΔεν είναι του παρόντος και σε αυτό το χώρο η συζήτηση για τη συνταγματική αναθεώρηση γιατί έχει πολύ δρόμο ακόμα. Απεναντίας είναι περισσότερο επίκαιρη παρά ποτέ η συνειδητοποίηση του τι ακριβώς άλλαξε ο Καλλικράτης, γιατί αμφιβάλλω αν εκείνοι που υπηρετούν τον θεσμό του περιφερειάρχη το έχουν αντιληφθεί.\nΚαι εξηγώ: για τους πολιτικούς επιστήμονες είναι μια εξέλιξη της πολιτικής οργάνωσης οπού οι περιφέρειες σταδιακά θα μεταμορφώνονται μέχρι να πάρουν τη μορφή που παρουσιάζουν οι πολιτείες στις ΗΠΑ και τα ομόσπονδα κρατίδια της Γερμανίας. Δεν είναι τυχαίο άλλωστε ότι η μετάφραση του όρου περιφερειάρχης στα αγγλικά είναι governor, δηλαδή κυβερνήτης. Αυτό πρακτικά σημαίνει ότι ο ρόλος του θεσμού της Περιφέρειας απαιτεί τη δυνατότητα να μπορείς να αντιλαμβάνεσαι την Περιφέρεια στο σύνολό της και όχι σαν ένα διευρυμένο χωριό:\nΌσο περίεργο και αν σας φαίνεται όμως, ο ρόλος αυτός δεν θα μείνει για πολύ έτσι. Οι προοδευτικές δυνάμεις, από όλους τους χώρους, οι οποίες επιζητούν μεγαλύτερη συμμετοχή των περιφερειών σε ζητήματα κεντρικής πολιτικής σκηνής αυξάνονται και θα είναι ζητούμενο οι τοπικοί άρχοντες να μπορούν να σταθούν στο ύψος αυτού του ρόλου. Πιστεύω ότι στο άμεσο διάστημα θα δούμε να καταργούνται και οι μπαμπούλες – αποκεντρωμένες διοικήσεις, το μακρύ χέρι του κράτους για να παρακολουθεί τις περιφέρειες και να ελέγχει την αυτοδιοίκηση. Σε αυτή τη διαδικασία πρέπει να δούμε τι γίνεται στην Ευρώπη που από δεκαετίες έχει υιοθετήσει ένα περιφερειακό σύστημα οργάνωσης.\nΑυτό το φθινόπωρο στα Γιάννενα είχαμε ένα αναπτυξιακό συνέδριο του ΣΥΡΙΖΑ και ένα προσυνέδριο της ΝΔ. Παρακολούθησα και τα δύο. Στο πρώτο από την επικοινωνιακή παρουσία του υπουργικού συμβουλίου και μόνο καταλάβαινε κανείς ότι το μήνυμα είναι στηρίζουμε ένα ισχυρό, ελεγχόμενο, κομματικό κεντρικό. Στο προσυνέδριο της ΝΔ το οποίο είχε ρόλο καθαρά θεματικό ασχολούμενο με τη δημόσια υγεία, υπήρχε μια άλλη λογική. Ισχυρό κράτος μεν αλλά συνδιαμόρφωση δομών δημόσιας υγείας σε συνεργασία με τις Περιφέρειες.\nΠροσωπικά είμαι οπαδός της δεύτερης λογικής και μπορώ να σας πω ότι είμαι ακόμα πιο τολμηρός γιατί πιστεύω ότι όταν υπάρχει συνδιαχείριση δεν υπάρχει διαχείριση.\nΠιστεύω στην απόλυτη αποκέντρωση ευθυνών και των κονδυλίων που απαιτούνται προς τις περιφέρειες. Και αν η συζήτηση αυτή επεκταθεί δεν μπορεί να παραμείνει μόνο σε ένα τομέα. Θα γίνει μπούσουλας για όλους εξαιρώντας την άμυνα και την εξωτερική πολιτική.\nΑφού περιέγραψα γιατί η περιφερειακότητα είναι μονόδρομος θα χρησιμοποιήσω ένα από τα έξι στοιχεία που ανέφερα για τον πόλεμο πριν, αυτό της αντίληψης, παραθέτοντας συγκεκριμένα παραδείγματα του πως παίρνει κανείς αποφάσεις όταν αντιλαμβάνεται την έννοια της περιφερειακότητας. Το πρώτο μου παράδειγμα είναι οι δρόμοι. Ενώ γλεντάμε για τους νέους οδικούς άξονες ήδη φαίνεται πως η χάραξη που ακολουθήθηκε δεν είχε χαρακτήρα περιφερειακότητας και αυτό πως αποδεικνύεται. Θα σας πω αμέσως. Αν είχε γίνει με αυτό το κριτήριο δεν θα ήταν αυτοσκοπός οι φθηνότερες ορεινές απαλλοτριώσεις. Διαλέξαμε μεταξύ φτηνού-ακριβού και χάσαμε τον τουρισμό, με τρόπο που θα αναλύσω παρακάτω, γιατί η αρχική χάραξη ήταν παραλιακή. Και μαζί χάσαμε και τις κάθετες συνδέσεις. Σήμερα θα κάναμε συζήτηση για πολιτικές ενοποίησης του παραλιακού μετώπου. Αυτό είναι ένα παράδειγμα για κάτι το οποίο ήταν ακριβή λύση και τότε και σήμερα. Μόνο που σήμερα η πραγματικότητα επιβάλλει να υλοποιηθεί αν θέλουμε αναπτυξιακό αντίκρισμα. Και ένας θεός ξέρει τώρα με τι είδους προσαρμοσμένες υποδομές.\nΆλλο παράδειγμα: Δόμπολη. Στα Γιάννενα το ξέρετε πάρα πολύ καλά. Αποτελεί κλασική περίπτωση όπου η περιφερειακότητα και η συνεννόηση λείπουν. Αυτό που το τότε πανεπιστήμιο ήταν -η πύλη μας στην εξωστρέφεια και τη γνώση σήμερα είναι ένα ερείπιο μέσα στην πόλη. Στο πλαίσιο της συνεννόησης αντί να υπάρχει μια διαρκής απολογία των αρμοδίων επιβάλλεται συνεργασία της Αυτοδιοίκησης με τους βουλευτές προκειμένου να περάσει μια τροπολογία που να επιτρέπει την κατεδάφιση χωρίς να χαθεί ο συντελεστής δόμησης.\nΑπόδειξη αυτού που λέω είναι ότι πριν λίγες μέρες το ΣτΕ γνωμοδότησε θετικά για ουρανοξύστες στην παραλία του Ελληνικού κατά παρέκκλιση των πολεοδομικών κανονισμών επικαλούμενο δημόσιο συμφέρον. Δεν ρωτάω καν γιατί θα πρέπει να αποφασίζουν οι Υπουργοί και όχι η Περιφέρεια για τέτοια θέματα. Ρωτάω πόσο δύσκολο θα ήταν όλοι οι αιρετοί υπό το παρόν καθεστώς να προωθήσουν μια τροπολογία.\nΜια τέτοια επένδυση στη Δόμπολη αν ξεπερνούσε τα γραφειοκρατικά εμπόδια θα απαιτούσε συγκοινωνιακή μελέτη. Εδώ είναι που η περιφερειακότητα θα έπαιζε ρόλο κλειδί καθώς θα ήταν μυωπικό να δει κάποιος την επιρροή μόνο στην πόλη των Ιωαννίνων και να μη μελετήσει συνολικά την επιβάρυνση στην έξοδο προς την περιφερειακή, στο έκτρωμα που σχεδιάζεται στη Νιάρχου, και την έξοδο Σκλίβανη και Τερόβου.\nΔείτε τι συμβαίνει στην Αττική Οδό η οποία λειτουργεί κοντά 20 χρόνια και έχει καταστεί ανεπαρκής. Μποτιλιάρει καθημερινά, καθώς προβλέφθηκε μόνο ένα ρεύμα στην έξοδο προς την Αθηνών Λαμίας. Αυτό θα συμβεί πολύ νωρίτερα εκεί που συγκλίνει η Εγνατία με την Ιόνια οδό. Δεν μπορείς να σχεδιάζεις δημόσια έργα χωρίς να αντιλαμβάνεσαι το σύνολο της έκτασης των πραγμάτων.\nΤρίτο παράδειγμα. Γίνεται πολύς λόγος για τον τουρισμό και τις αεροπορικές συνδέσεις και κανείς δεν κάνει λόγο για τις πολιτικές που εφαρμόζουμε για να δημιουργήσουμε προορισμούς, το περίφημο destination branding. Αν αυτό δεν γίνει σωστά το τουριστικό προϊόν δεν πωλείται στο ύψος που πρέπει και φυσικά δεν έχεις τις δουλείες που αυτό γεννά. Τουρισμός δεν είναι μόνο σερβιτόροι και ξενοδόχοι. Αλλιώς καταλήγεις σε αυτό που άρρωστα αναπτύχθηκε ως αγροτουρισμός. Αυτή τη στιγμή η Ήπειρος είναι ελκυστική για τριήμερα. Λέμε με στόμφο στις γιορτές «βουλιάξαν τα Γιάννενα»- και τις υπόλοιπες ημέρες;\nΈχουμε τον μισό Αμβρακικό στην Άρτα να διαμορφώνει μια φυσική μαρίνα η οποία συνεχίζει στις παραλίες της Πρέβεζας και ολοκληρώνεται με τις παραλίες της Θεσπρωτίας. Και είμαστε στο έλεος του προγραμματισμού άλλων περιφερειών. Θυμάμαι τη δεκαετία του ’80 πηγαίναμε στην ταβέρνα του Αποστόλη στην Καστροσυκιά στην Πρέβεζα, ο οποίος μας έλεγε μπείτε μέσα μαγειρέψτε μόνοι σας, χρέωνε ότι ήθελε και είχε και την αυτογνωσία στην ταμπέλα να γράφει ο «κλέφτης».\nΑν αυτό είναι το πρότυπό μας στη μόνη περιφέρεια που μπορεί να έχει 12 μήνες τουρισμό, τότε πάμε καλά. Μόνο υπό το πρίσμα της περιφερειακότητας που δεν υπάρχουν τα όρια των νομών μπορεί να συλληφθεί και να υλοποιηθεί ένα σχέδιο αρχιτεκτονικής ανάπλασης του παράλιου μετώπου με ενσωμάτωση των μικρών παραλιών. Κι όταν θα κάνεις αυτά τα σχέδια που πιστέψτε με δεν είναι τόσο δύσκολα όσο ακούγονται τότε θα κάνεις τις συνδέσεις και θα δημιουργήσεις ένα θεματικό θερινό τουριστικό άξονα.\nΦυσικά αυτός ο τουριστικός άξονας πάει χέρι-χέρι με τον θεματικό χειμερινό άξονα της Πίνδου. Η θεματική σύλληψη του ορεινού όγκου από το υπουργείο Οικονομικών ξεκίνησε να παίρνει σάρκα και οστά με επικεφαλής τον Χρήστο Φώλια, έναν άνθρωπο με περγαμηνές και διεθνή αντίληψη, έναν επιτυχημένο επιχειρηματία, ο οποίος διατύπωσε ένα απλό ερώτημα- όταν ταξιδεύουμε στις Άλπεις και με δεδομένο ότι ο όγκος χωρίζεται σε τέσσερις χώρες γιατί δεν τις διακρίνουμε; Το πρόγραμμα είχε μια επιτυχία- έβαλε τους νομάρχες να συνεννοηθούν μεταξύ τους, ωστόσο επειδή έλειπε η περιφερειακότητα δεν φτάσαμε στο επιθυμητό επίπεδο. Τώρα μπορούμε να αντιληφθούμε την Πίνδο από την Άρτα ως τα Γιάννενα ως ένα προορισμό, με ένα χωροταξικό και ένα μοντέλο ανάπτυξης για να δημιουργήσουμε τον αντίστοιχο πόλο έλξης.\nΛαμβάνοντας υπόψη τα ιδιαίτερα μορφολογικά χαρακτηριστικά και τις δεσμεύσεις της Natura, να δημιουργήσουμε υποδομές για rafting, πεζοπορία, αναρρίχηση, επιπρόσθετα χιονοδρομικά κέντρα, ξενοδοχεία υψηλών προδιαγραφών κτλ.\nΜε τους δυο πυλώνες τουρισμού και μαζί τον πολιτισμό διαμορφώνεται ένα τελικό πλαίσιο υποδομών σύνδεσης και βοηθάς να αναπτυχθεί στα πλαίσια της περιφερειακότητας περισσότερα από ένα σημεία. Δεν κατάλαβα ποτέ γιατί δεν μπορούσαμε να πολλαπλασιάσουμε το μικρό θαύμα του Μετσόβου. Δεν κατάλαβα ποτέ γιατί δεν εξελίχθηκαν έτσι τα Τζουμέρκα και το Βουργαρέλι. Στη διαμόρφωση προορισμού και προϊόντος- όπως στην ακτογραμμή- δεν έχουμε το ένα απέναντι στο άλλο αλλά το ένα συν ένα ίσον πενήντα. Σε αυτή την Ήπειρο δεν έρχεται κανείς ένα βράδυ ή μόνο Χριστούγεννα.\nΕίπα πριν για τον τουρισμό ότι πάει χέρι-χέρι με τον πολιτισμό. Και είπα πρόσφατα σε συνέντευξή μου ότι πρέπει να δοθεί μάχη για το αρχαίο θέατρο της Δωδώνης κόντρα στο λόμπι της Επιδαύρου. Μια αναστηλωμένη Δωδώνη, σωστά συνδεδεμένη με τους θεματικούς τουριστικούς άξονες, με την Νικόπολη και το νεκρομαντείο είναι δυνητικά κορυφαίος προορισμός. Φανταστείτε να μπορεί το Ίδρυμα Μείζονος Ελληνισμού να αξιοποιήσει αυτούς τους χώρους, τι προστιθέμενη αξία θα δώσει στην περιοχή.\nΕδώ θέλω να κάνω μία ειδική αναφορά σε μία περιοχή της Ηπείρου που αποτελεί το πιο ξεχασμένο σημείο: το Σούλι. Στο Σούλι διαμορφώθηκε η ψυχή της σύγχρονης ιστορίας μας. Πολιτική για τον πολιτισμό δεν μπορεί να υπάρξει χωρίς την ενίσχυση της περιοχής και τη μετατροπή της σε προορισμό. Πολιτική για τους ανθρώπους δεν μπορεί να υπάρξει όταν ξεχνάμε την ψυχή μας. Το Σούλι είναι η ψυχή μας.\nΕπανέρχομαι: όσο δεν έχουμε προορισμούς κάθε υποδοχή αεροπλάνου όπως και κάθε υποδοχή σκάφους αποτελούν μεμονωμένα και ασύνδετα γεγονότα. Μήπως κάποιος πρέπει να πει επιτέλους την αλήθεια, ότι το παρόν αεροδρόμιο στα Γιάννενα δεν μπορεί να λειτουργήσει αναπτυξιακά;\nΗ απάντηση σε αυτό δεν είναι μια εξυπηρέτηση τοπικισμών αλλά πάλι στο πνεύμα της περιφερειακότητας ένα διεθνές αεροδρόμιο το οποίο να λάβει υπόψη τη συνολική εξυπηρέτηση της Ηπείρου για να μπορεί να σηκώσει πολλαπλές προσγειώσεις και απογειώσεις αεροπλάνων. Εκτός αν μας αρέσει να εξαρτόμαστε από την ομίχλη για το αν θα προσγειωθεί ένα αεροπλάνο και να λέμε ότι από το Άκτιο θα κάνουμε διάχυση στην ενδοχώρα. Και εδώ πάλι βλέπει κανείς την ολιγωρία, διότι η διαφορά της προσγείωσης είναι η τεχνολογία. Γιατί μέχρι να καταλήξουμε στην ανάγκη ενός νέου αεροδρομίου πρέπει να υπάρξει συνεννόηση από το πολιτικό προσωπικό για να απαιτήσουν αυτές τις υποδομές. Ο προσδιορισμός όμως της θέσης μπορεί πλέον να γίνει όχι στα όρια ενός νομού αλλά με βάση το που είναι ο ιδανικός χώρος για αυτό.\nΦαντάζεστε λοιπόν μια παραμυθένια Ήπειρο; Είναι εφικτή.\nΜε άξονες, λιμάνι, αεροδρόμιο, υδρογονάνθρακες χωρίς παραποίηση του παραδοσιακού προϊόντος και του περιβάλλοντος που προσφέρουν οι δήμοι, έναν χειμερινό και έναν θερινό θεματικό άξονα. Μπορεί να είναι ανέφικτο για χιλιάδες λογούς αλλά είναι εφικτό με μια προϋπόθεση- ότι κάνει κουμάντο ένας φορέας αυτοδιοίκησης και υπάρχει συνεργασία.\nΣας έδωσα ένα παράδειγμα που πιάνει 3-4 δήμους και δύο που αφορούν όλη την περιφέρεια. Το τέταρτο παράδειγμα αποδεικνύει ότι η περιφερειακότητα καλύπτει πράγματα που φαινομενικά νομίζουμε ότι δεν παντρεύονται.\nΣτα διευρυμένο δήμο Ζίτσας γίνεται συζήτηση για τους υδρογονάνθρακες. Πλέον με τις νέες οδικές αρτηρίες οι παλαιές εθνικές οδοί ουσιαστικά καταργήθηκαν και πλέον οι δύο ΒΙΠΕ στα Γιάννενα και την Πρέβεζα δεν έχουν τα πλεονεκτήματα που είχαν κάποτε. Χρειαζόμαστε τη χωροθέτηση μιας νέας βιομηχανικής και τεχνολογικής ζώνης στο σημείο που διασταυρώνονται οι δύο οδικοί άξονες προκειμένου να εκμεταλλευθούμε τόσο τη δυναμική του λιμανιού όσο και την επέκταση προς την Κακαβιά. Μια Περιφέρεια με αντίληψη του ρόλου της θα μπορούσε να δημιουργήσει μαζί με τους εμπλεκόμενους δήμους ένα κοινό φορέα που θα διαχειρίζεται τα αντισταθμιστικά έργα από μια επένδυση υδρογονανθράκων και θα δίνει κίνητρα στις εταιρείες να εγκατασταθούν στη νέα περιοχή. Δεν αναφέρομαι τυχαία στη μετακύλησε του κόστους στις εταιρείες εξόρυξης διότι βρισκόμαστε πολύ κοντά στην πιθανότητα το κοίτασμα να είναι προσβάσιμο μέσα από τη ΒΙΠΕ και τελικά αυτό που προκρίνω ως πρόταση αναπτυξιακή να καταλήξει να είναι ανάγκη που δεν θα μπορέσουμε να αποφύγουμε.\nΤο πέμπτο παράδειγμα που ξεπερνά όλα τα άλλα είναι η ανεργία. Είμαστε αντιμέτωποι με χρόνια αποβιομηχάνιση και πτυχία χωρίς αντίκρισμα. Αν ρωτήσει κανείς οποιονδήποτε άρχοντα της Τοπικής Αυτοδιοίκησης πως θα αντιμετωπισθεί το πρόβλημα η απάντηση βρίσκεται πάντα στην επιδότηση. Ακόμη και αν πρόκειται για προσωρινή λύση αν και καλύπτει ανάγκες επιβίωσης, αναγκάζει έναν άνθρωπο να κάνει κάτι που δεν θέλει χωρίς να έχει καμία κλίση σε αυτό. Στερείται με λίγα λόγια του δικαιώματος να οραματίζεται το μέλλον που επιθυμεί. Απόδειξη αυτού είναι η απροθυμία των νέων να προσέλθουν σε προγράμματα νέων αγροτών, το οποίο το είδαμε να συμβαίνει φέτος το καλοκαίρι.\nΟ ΣΕΒ με πρόσφατη σε ειδική του Φεβρουαρίου συνηγορεί σε αυτή την κατεύθυνση κάνοντας λόγο για 13 προκλήσεις προκειμένου να καλυφθεί το χάσμα δεξιοτήτων.\nΣτο πλαίσιο της περιφερειακότητας υπάρχει μια άλλη αντίληψη. Τα βασικά πακέτα επιδότησης εδώ και χρόνια –μη κοιτάτε που τα αναλώνουμε σε δρόμους- έπρεπε να κατευθύνονται για το ανθρώπινο δυναμικό. Τι θα έπρεπε να κάνουμε; Να βρούμε θεσμικούς εταίρους όπως τον ΣΕΒ. Να αναθέσουμε μία μελέτη στον ΙΟΒΕ, το πνευματικό παιδί του ΣΕΒ, να εκπονήσει ένα σχέδιο ανάπτυξης για την Ήπειρο προσδιορίζοντας τις νέες δραστηριότητες. Η Περιφέρεια και το Πανεπιστήμιο Ιωαννίνων μπορούν με τη σειρά τους να συνεργαστούν μέσα από ένα μητρώο Ηπειρωτών προκειμένου να απορροφηθούν στις νέες δουλειές, δεσμεύοντας τους υποψήφιους επενδυτές. Με ειδική χρηματοδότηση για την επιμόρφωση, οι πανεπιστημιακές δομές μπορούν πραγματικά να πετύχουν την πολυπόθητη σύνδεση με την αγορά εργασίας. Θυμάμαι το 2000 το Πανεπιστήμιο Ιωαννίνων και το γραφείο διασύνδεσης με κάλεσαν από τις ΗΠΑ να κάνω για 2 εβδομάδες μια μελέτη για τη σχέση των αποφοίτων με τα πτυχία τους και πως τα αντιλαμβάνονται ως εφόδιο στην αγορά εργασίας. Με έκπληξη είδα φοιτητή φιλοσοφικής οποίος αντί να καταλαβαίνει ότι όπλο του ήταν τα γράμματα θεωρούσε πως το πτυχίο ήταν εργαλείο εισόδου στο δημόσιο. Στο ερώτημα αν θα επέλεγε διορισμό στο δημόσιο ως εκπαιδευτικός ή μιας καλοπληρωμένη θέση κειμενογράφου στον ιδιωτικό τομέα αξιοποιώντας τις δεξιότητες ενός αποφοίτου Φιλοσοφικής –δηλαδή τα γράμματα η απάντηση ήταν φυσικά το δημόσιο!\nΑυτό αν θέλετε είναι και η πλήρης αποτυχία του ελληνικού πολιτικού συστήματος, το οποίο για δεκαετίες ακολουθούσε το δόγμα «ένα πανεπιστήμιο και ένα στρατόπεδο σε κάθε πόλη». Το σύστημα αυτό ήταν πολύ ευχάριστο αλλά πρόσκαιρα: με πτυχία χωρίς σύνδεση με την αγορά και ένα δημόσιο που προσλάμβανε δια της πλαγίας, όλοι κουτσοβολεύονταν.\nΤώρα που η πόρτα του δημοσίου έκλεισε και οι πτυχιούχοι των ελληνικών πανεπιστημίων δεν βρίσκουν δουλειά στον ιδιωτικό τομέα βρισκόμαστε μπροστά σε ένα διπλό στοίχημα: χρειαζόμαστε επενδύσεις και μετεκπαίδευση του ανθρώπινου δυναμικού ώστε να προσαρμοστεί στις νέες ανάγκες.\nΘέλουμε δουλειές, καλές δουλειές, καλοπληρωμένες δουλειές.\nΠαράδειγμα έκτο: Εξωτερική πολιτική. Η Κομισιόν γνωστοποίησε την πρόθεσή της να ξεκινήσουν ενταξιακές διαπραγματεύσεις με την Αλβανία και την πΓΔΜ. Συνεπώς βλέπουμε ότι τελικά μέρος της πίεσης για λύση του ονοματολογικού ασκεί και η Γερμανία. Δεν είναι μόνο θέμα ΝΑΤΟ και ΗΠΑ όπως επιμόνως διακινείται. Η δική μου προσέγγιση είναι πως η σχέση Γερμανίας –ΗΠΑ στα Βαλκάνια εξελίσσεται σε έντονα ανταγωνιστική. Σε αυτό το κλίμα είδαμε κάποιοι να ανακαλύπτουν την εθνική ταυτότητα και πολλούς Ηπειρώτες πολιτικούς να γίνονται εσχάτως Μακεδονομάχοι.\nΩστόσο, δεν ακούω κανέναν τους να τοποθετείται για το θέμα των περιουσιών των φασιστοειδών Τσάμηδων που πρόσφατα έθεσε ο Έντι Ράμα και προσπαθεί εκ του πονηρού να το συνδέσει με τις περιουσίες των Κωνσταντινοπουλιτών που υποχρεώθηκαν να τις εγκαταλείψουν κόντρα σε κάθε πρόνοια της Συνθήκης της Λοζάνης. Μένουμε βουβοί βλέποντας μπροστά μας να επιβεβαιώνεται ο άξονας Αλβανίας -Τουρκίας. Και εμείς δεν μιλάμε. Τη δεκαετία του 90 σταματήσαμε να χρησιμοποιούμε τον όρο Βόρειος Ήπειρος γιατί θεωρήθηκε ντεμοντέ και πήγαμε στον γεωγραφικά και πολιτικά ορθό όρο νότια Αλβανία. Το τι γίνεται εκεί το ξέρουμε. Πως εφαρμόζεται εδώ η περιφερειακότητα; Θα σας πω απλά.\nΞέρετε, ότι δεν πετυχαίνεις με πυγμή το παίρνεις με την ανάπτυξη. Τα interreg και τα περιφερειακά προγράμματα δεν μπορούσαν να έχουν όρους συνεργασίας αποκλειστικά με Βορειοηπειρώτες σε περιοχές της Βορείου Ηπείρου;\nΑντί να τους βοηθήσουμε έμπρακτα εμείς τους λέγαμε μυστικά στο αυτί μη φύγετε για να μη χαθεί το στοιχείο- γιατί να κάθήσουν;\nΕκεί έπρεπε να υπάρχει συνεννόηση με την κεντρική κυβέρνηση, με το υπουργείο Εξωτερικών και να γίνει μια στοχευμένη κατανομή των πόρων. Αλλά ακόμα και τώρα, ξεκινώντας η ενταξιακή διαδικασία- δεν πρέπει η Περιφέρεια, η ΠΕΔ και οι δήμοι που σχετίζονται άμεσα να παρακινήσουν τους βουλευτές ώστε να πιέσουν μέσω Ευρωκοινοβουλίου για δικλείδες στη διαπραγμάτευση; Εμείς τους Βορειοηπειρώτες τους σκεφτόμαστε μόνο στις εκλογές μισθώνοντας λεωφορεία ψηφοφόρων. Δεν πρέπει ο ευρωπαϊκός δρόμος της Αλβανίας να περνά μέσα από την Ήπειρο; Δεν πρέπει να έχουμε πρωταγωνιστικό ρόλο ακόμα και αποκλεισμού των διαπραγματεύσεων αν η γειτονική χώρα δεν εφαρμόσει ότι προβλέπει το διεθνές δίκαιο για τους Βορειοηπειρώτες, μια μειονότητα διεθνώς αναγνωρισμένη με κατοχυρωμένα δικαιώματα;\nΌταν γκρεμίζονται εκκλησίες και καίγονται σημαίες και γκρεμίζονται σπίτια τι να κάνω την υπηκοότητα που έδωσαν στον αρχιεπίσκοπο Αναστάσιο; Δεν ήταν το λιγότερο που όφειλαν στο τιτάνιο έργο του, στην προσφορά του, στην αγιοσύνη του;\nΠρωτογενής τομέας. Ξεκινώ με την κτηνοτροφία-γαλακτοκομεία. Θα σας σοκάρω- Δεν πιστεύω στον περιφερειάρχη φετάρχη. Η φέτα δεν είναι μόνο τρόφιμο στο τραπέζι μας. Συνεπώς θεωρώ άτοπο να εξισώνουμε την εθνική μάχη για τη φέτα με το Μακεδονικό -δεν είναι υπέρ πάντων ο αγών. Είναι αντικείμενο μικροπολιτικής εκμετάλλευσης. Θέλω να είμαι ειλικρινής- δούλεψα πολύ όμως δεν το έκανα ούτε ως κτηνοτρόφος ούτε ως αγρότης. Η ζωή όμως με έμαθε ότι στη δημοκρατία πρέπει να προσφέρεις σε όλους ίσες ευκαιρίες και επιλογές.\nΑντιλαμβανόμενος ως κάτοικος του εξωτερικού την έννοια της φέτας, το μεγαλύτερο πρόβλημα το οποίο βίωσα ήταν η έλλειψη αναγνωσιμότητας του προϊόντος και η ανεπαρκής διαθεσιμότητα – πέραν του μάρκετινγκ που καθορίζει κομβικά την ελκυστικότητα. Στην Ελλάδα επειδή είμαστε η χώρα της φέτας και το κοινό είναι ενημερωμένο, δημιουργήσαμε ισχυρές βιομηχανίες γύρω από το προϊόν με βασικό γνώμονα τον ανταγωνισμό στη γεύση και την τυποποίηση– πολύ λογικό. Δείτε όμως τι έγινε στο εξωτερικό. Όταν θες να πουλήσεις, είτε επιβάλλεις τα χαρακτηριστικά σου είτε προσαρμόζεσαι στον πελάτη. Η φέτα δεν έκανε τίποτα από τα δύο. Σε αντίθεση με τη μοτσαρέλα όπου έχει πολλαπλή αξιοποίηση, πέρα από branding και μάρκετινγκ, ανεξαρτήτως αφετηρίας εταιρείας, η μοτσαρέλα έχει την ίδια γεύση και απλά διαφοροποιείται σε ποιότητες. Έχει λοιπόν συνέπεια στη γεύση σε αυτό το παγκόσμιο ταξίδι της. Και κάθε καταναλωτής προτιμά τη συνέπεια- αυτή δημιουργεί την εξάρτηση. Το να υπάρχουν διαφορετικοί τύποι και γεύσεις σε ένα κοινό που δεν έχει εμπεδώσει ακόμη τη σχέση του με το προϊόν είναι η συνταγή της καταστροφής. Και εδώ ήρθε και έδεσε ο ρόλος της πολιτείας και παραγόντων της τοπικής αυτοδιοίκησης που στήνουν τα γνωστά παιχνίδια γύρω από το θέμα αναζητώντας ρόλο.\nΣημειώνω εδώ πως θεωρώ επιτυχία την ψήφιση της διεπαγγελματικής για τη φέτα –είναι δουλειά της βιομηχανίας και όχι του περιφερειάρχη να προστατέψει το προϊόν και την επιτυχία του. Επαναλαμβάνω, δουλειά του Περιφερειάρχη είναι να είναι πρέσβης επενδύσεων και δυνατοτήτων εξαγωγών. ώστε η βιομηχανία να διευκολυνθεί, να δημιουργηθούν επενδύσεις, ανάπτυξη και θέσεις εργασίας.\nΥπάρχει γκρίνια στους κτηνοτρόφους για την ιδιωτικοποίηση της αγαπημένης μας Δωδώνης γιατί η αγορά του λίτρου ήταν υψηλότερη όσο η Δωδώνη ήταν στο δημόσιο και τώρα είναι χαμηλότερη θέτοντας, τουλάχιστον σε μένα, και με μια σχετική καθυστέρηση πληρωμών.\nΌπως είπα δεν είναι δουλειά των πολιτικών να παρεμβαίνουν στη διαπλοκή της ιδιωτικοποίησης, δεν είναι δουλειά των πολιτικών να ελέγχουν τα σωματεία των κτηνοτροφών απειλώντας τους με αποκλεισμό από τις μονάδες άντλησης του προϊόντος τους σε περίπτωση που δεν ικανοποιούν πολιτικές ιδιοτέλειες. Αντιθέτως είναι δουλειά τους να ενισχύουν τους κτηνοτρόφους εκείνους που θέλουν να έχουν την επιλογή να δοκιμάσουν να παράξουν δικά τους προϊόντα.\nΑυτό που ζούμε σήμερα δεν είναι πρωτογενής παραγωγή- εγώ ευθαρσώς την αποκαλώ πρωτόγονη παραγωγή.\nΦαντάζεστε ότι αν υπήρχαν πολλές επιχειρήσεις που είχαν ανάγκη το γάλα για το τυρί τους θα υπήρχε θέμα χαμηλής τιμής;\nΗ ελεύθερη οικονομία μας διδάσκει ότι η ζήτηση γεννά την αξία. Για αυτό λέω ότι πρέπει να κάνουμε τη μετάβαση στην πρωτογενή ανάπτυξη αλλά και στην πρωτογενή επιχειρηματικότητα όπως ακριβώς σκιαγραφήθηκε στη ΔΕΘ από τον Κυριάκο Μητσοτάκη.\nΖωή σημαίνει επιλογές.\nΜεγάλες ευκαιρίες στη βιομηχανία σημαίνει μεγάλες ευκαιρίες και επιλογές στον ιδιώτη. Σε ένα τέτοιο μοντέλο παραγωγής ίσως η Δωδώνη θα μπορούσε αντί να παράγει η ίδια απλά να αγοράζει και να μεταπουλά. Γιατί να αποκλειστεί ως ενδεχόμενο; Είναι μία ιδέα. Αλλά και αυτό είναι δική της επιλογή, όχι του κράτους.\nΠτηνοτροφία: μεγάλη η επιτυχία της μετάβασης του συνεταιρισμού της πτηνοτροφίας που έκανε επιτυχώς τη μετάβαση από το μοντέλο του αρτηριοσκληρωτικού συνεταιρισμού σε αυτό του συγχρόνου επιχειρηματικού εγχειρήματος διατηρώντας τα κοινωνικά χαρακτηριστικά. Επιβεβαιώνει ότι η επιχειρηματικότητα και συλλογικότητα μπορούν αν λειτουργήσουν σε αρμονία.\nΚαι πάμε στα αγροτικά προϊόντα- χρόνια άργησε το ακτινίδιο να μπει στη ζωή της Άρτας. Εδώ κι αν έπρεπε να υπάρχουν υπηρεσίες που θα αντιλαμβάνονται το προϊόν ως παγκόσμιο commodity. Δουλειά τους έπρεπε να είναι η ενίσχυση του παραγωγού κατευθύνοντάς τον σε καλλιέργειες με υψηλό ποσοστό κέρδους. Κάποιοι θα μπορούσαν να πάνε σε άλλες παραγωγές πχ τον λυκίσκο. Δεν μπορεί να επιδοτείσαι ούτε για να θάβεις στη χωματερή το λάθος πορτοκάλι ούτε φυσικά για να ξεπλένεις ασύδοτα το προϊόν στη Βουλγαρία.\nΚαι φτάνω στο τελευταίο στοιχείο : αθλητισμός. Δεν υπάρχει άνθρωπος σε αυτήν την περιφέρεια, σε αυτή τη χώρα που δεν λατρεύει τον ΠΑΣ ΓΙΑΝΝΙΝΑ. Από τις δικές μας γενιές μεγαλώσαμε με τον ΠΑΣ ΓΙΑΝΝΙΝΑ αποκαλώντας τον Άγιαξ της Ηπείρου. Ήρθε η στιγμή να το κάνουμε πράξη. Αν στα πλαίσια της περιφερειακότητας αντιληφθούμε την ομάδα ως ίνδαλμα όλων των Ηπειρωτών πρέπει Τοπική Αυτοδιοίκηση και κεντρική ηγεσία να δρομολογήσουν τη μεταφορά του γηπέδου και την κατασκευή ενός νέου, ευρωπαϊκών προδιαγραφών. Διότι το γήπεδο θα φέρει νέες χορηγίες, αυτές με τη σειρά τους καλύτερους παίκτες και έπαθλα. Άλλωστε ο αθλητισμός λειτουργεί ως αυτόνομο τουριστικό προϊόν. Πρέπει ο δήμος να λάβει επιχορήγηση για να κατεδαφίσει το γήπεδο και να δώσει τη θέση του σε ένα μητροπολιτικό πάρκο κάνοντας μια διπλή ανάπλαση. Μείζον για το νέο αθλητικό κέντρο είναι η εγγύτητά του στον άξονα της Εγνατίας Οδού, προκειμένου να λειτουργήσει όχι πλέον για τα Γιάννενα αλλά για όλη την Ήπειρο.\nΜπήκα στη διαδικασία να περιγράψω μερικές ιδέες. Όλοι γνωρίζετε τις βλέψεις μου. Δεν έχουν ανακοινωθεί επίσημα γιατί η ζωή είναι πολύ μεγαλύτερη από εμάς. Προτάσσω τις ιδέες αυτές όχι γιατί μπορεί ψήγματά τους να ενεργοποιήσουν ώτα μη ακουόντων αλλά για να συζητηθούν, να ζυμωθούν μεταξύ μας σε επίπεδο πολιτών. Αν η ζωή μας θέλουμε να κινηθεί σε άλλους άξονες πέραν της διαχείρισης της μιζέριας.\nΜου είπε φίλος δήμαρχος για την πολιτική κατάσταση και τους εκπροσώπους στην Ήπειρο και ότι κλαίμε την εικοσαετία που χάθηκε. Απάντησα στον φίλο δήμαρχο «τα χρόνια που κλαις τα έχεις ήδη χάσει. Φρόντισε να μη κλάψεις και τα χρόνια που θα έρθουν». Έχουμε την πολυτέλεια να περιμένουμε κι άλλο; Η πραγματικότητα και η στατιστική δείχνουν ακριβώς το αντίθετο.\nΤους επόμενους 18 μήνες η Ελλάδα αλλάζει με ή χωρίς βαρίδια. Γιατί μη γελιόμαστε- την οποιαδήποτε μορφής λήξη του μνημονίου δεν την καθορίζει η ελληνική κυβέρνηση αλλά οι ηγέτες στο εξωτερικό. Εφόσον το είπε ο Μακρόν και η Μέρκελ και εφόσον θέλουν να καλύψουν το πείραμα που έκαναν πάνω στην πλάτη της Ελλάδας, η επίσημη έξοδος από τα μνημόνια θα γίνει. Θα είναι μια έξοδος με εσωτερική υποτίμηση, με κεφαλαιακούς ελέγχους, με ανεργία.\nΜε αυτά τα στοιχεία θα προχωρήσουμε. Η περιφερειακότητα απαιτεί πρωτίστως συλλογικότητα σαν αυτή του 1913.\nΘα μου πείτε συλλογικότητα σήμερα με αυτό το πολιτικό προσωπικό; Λοιπόν πρέπει να μιλάμε τη γλώσσα της αλήθειας. Μας αρέσει ή όχι αυτό είναι το πολιτικό σύστημα και μέρος του είμαστε και εμείς. Και πρέπει εμείς οι πολίτες να οδηγήσουμε τους αντιπροσώπους της Ηπείρου στο να μάθουν να συνεργάζονται. Είναι η δική μας ευθύνη.\nΑυτή τη στιγμή οι εκπρόσωποί μας δεν έχουν άποψη; Που είναι οι φωνές των δημάρχων; Που είναι οι φωνές των βουλευτών; Που είναι οι φωνές του περιφερειάρχη;\nΚάποιοι κάποτε έριξαν τα κορμιά τους για να έχουμε αυτή τη φωνή σήμερα. Που αξιοποιείται;\nΈχουν μόνο φωνή για το αν θα πάμε ή όχι στην απλή αναλογική;\nΜιας και το πιάσαμε ως θέμα,\nόσον αφορά την απλή αναλογική, ας κάνουμε τον συνήγορο του διαβόλου και ας υποθέσουμε ότι το νέο εκλογικό σύστημα στην τοπική αυτοδιοίκηση δεν γίνεται χάριν δημοκρατικότητας αλλά για να εφαρμοστεί η θεωρία του χάους όπως καταγγέλλεται ότι είναι οι προθέσεις του Σκουρλέτη, με αποκορύφωμα την αντιαισθητική αποχώρηση του κορυφαίου αυτοδιοικητικού παράγοντά μας που μας εξέθεσε και ως Ηπειρώτες…\nΘα σας πω το εξής – έζησα στις ΗΠΑ πολλά χρόνια και εκεί στην κοιτίδα του καπιταλισμού η τοπική αυτοδιοίκηση λειτουργεί με απλή αναλογική. Τι φοβούνται;\nΘα σας πω εγώ τι φοβούνται. Φοβούνται τη συλλογικότητα των οργάνων.\nΜε απλή αναλογική δεν μπορεί να λειτουργήσει αυτός που θέλει να κάνει κουμάντο και να ελέγχει τη διαπλοκή και την ψηφοθηρία.\nΑν είχαν πετύχει άλλωστε αυτές οι λογικές δεν θα είμαστε τώρα στον πάτο. Αν είχαμε το κατά κεφαλήν εισόδημα της Κρήτης και η ανεργία ήταν στο 5% οι συζητήσεις αυτές θα ήταν περιττές. Τώρα όμως δεν έχουμε ένα σύστημα που είναι απλά κακό αλλά ένα σύστημα που απέτυχε.\nΚαι θέλω να επιμείνω σε αυτό. Πολλοί φαντασιώνονται ότι έχουμε μπροστά μας επιλογές, περιθώριο για κομματικές συζητήσεις. Δεν υπάρχει τέτοιος χρόνος, δεν έχουμε αυτή την πολυτέλεια. Το ζητούμενο αυτή τη στιγμή είναι ένα σχέδιο ανάπτυξης και θέσεων εργασίας για την Ήπειρο.\nΓια αυτό το λόγο σας λέω εκ των προτέρων, πως το σε τι πιστεύω ιδεολογικά εγώ ή εσείς δεν έχει αυτή τη στιγμή καμία σημασία. Αυτό που ζηλεύω πολύ όμως από την Αριστερά είναι ότι κατάφερε και έκλεψε ένα πολύ ωραίο συναίσθημα πάνω στο οποίο πάτησε και δημιούργησε πολιτικά. Ότι την ιστορία τη φτιάχνουν οι παρέες. Αυτή η καινούργια παρέα φτιάχνει μια τέτοια ιστορία εδώ μέσα. Το διακύβευμα αυτή τη στιγμή είναι να απογειώσουμε την Ήπειρο δημιουργώντας τον απόλυτο ορίζοντα. Έχουμε μπροστά μας τρεις κάλπες –βουλευτικές, ευρωπαϊκές και αυτοδιοικητικές- χωρίς να ξέρουμε με ποια σειρά θα γίνουν.\nΧρειαζόμαστε το ήθος του ανθυπολοχαγού Σπύρου Καλλάρη που ζήτησε άδεια από τον πατέρα του, Κωνσταντίνο Καλλάρη υποστράτηγο της 2ας Μεραρχίας για να πολεμήσει αν και είχε πυρετό, πέφτοντας νεκρός εν ώρα καθήκοντος. Χρειαζόμαστε την ψυχραιμία του πατέρα που αφού αντίκρυσε και τίμησε τον νεκρό γιο του επέστρεψε στο θέατρο των επιχειρήσεων. Χρειαζόμαστε την τρέλα και τον ηρωισμό του Ιωάννη Βελισαρίου που παράκουσε τις εντολές και με την παράτολμη ενέργειά του οδήγησε στην παράδοση των Ιωαννίνων.\nΑυτοί οι άνθρωποι είναι οι ήρωές μας, τα σύμβολά μας, η έμπνευσή μας. Στους ώμους τους ακουμπάμε για να δώσουμε τη δική μας μάχη, τη μάχη της γενιάς μας, τη μάχη του αιώνα μας. Όχι με σφαίρες αυτή τη φορά αλλά με ιδέες. Ο καθένας με την ευθύνη και από τη θέση που θα επιλέξει. Μια τέτοια ημέρα αποτελεί για εμένα σημείο αναφοράς και προσωπικής έμπνευσης για να σας πω από αυτό εδώ το βήμα, ότι θα διαθέσω όλες μου τις δυνάμεις για την Ήπειρο, για να φέρουμε σε πέρας αυτή τη δύσκολη αποστολή. Για να ετοιμάσουμε ένα αναπτυξιακό σχέδιο για τον τόπο μας, με την μεθοδικότητα του ειδικού και το πάθος του ερασιτέχνη.\n«Ή θα σε φιλήσω ή θα σε ραπίσω» είπε ο Διάδοχος Κωνσταντίνος όταν συνάντησε το Βελισάριο στο Εμίν Αγά για την τρέλα που είχε κάνει. Μια αντισυμβατική αντίληψη που μας χάρισε την ελευθερία.\nΤο ίδιο ισχύει και για εμάς σήμερα. Το ίδιο θα μας πουν τα παιδιά μας αξιολογώντας τα έργα μας.\nΕχθές βρέθηκα στην παρουσίαση ενός βιβλίου εδώ στα Γιάννενα που γράφτηκε μες στόχο την δημιουργία ελπίδας σε μία οικογένεια που βιώνει τη σκληρή πραγματικότητα που δημιουργεί η επάρατος νόσος. Η ποιήτρια-νομικός Πηνελόπη Μαρνέλη-Μωρόγιαννη που ήταν στο πάνελ αναφέρθηκε εις διπλούν στον Ελύτη.\nΑυτό με ενέπνευσε να θυμηθώ αγαπημένο απόφθεγμά του: «μέσα στη θλίψη της μετριότητας, που μας πνίγει από παντού, παρηγοριέμαι ότι κάπου, σε κάποιο καμαράκι, κάποιοι πεισματάρηδες αγωνίζονται να εξουδετερώσουν τη φθορά.\nΣτέλνουμε το μήνυμα ξεκάθαρα: τα χρόνια που χάθηκαν δεν μπορούμε να τα ξανακερδίσουμε αλλά σίγουρα μπορούμε να κερδίσουμε το μέλλον.


Βιώνοντας την ξεχωριστή αγάπη του Θεού | Εκκλησία του Παντοδύναμου Θεού\nΜέσα στον έντονο πόνο μου, έκανα πολλές σκέψεις. Αλλά, ακόμη περισσότερο, ευχόμουν ο Θεός να μου δώσει ακόμη μία ευκαιρία να εκπληρώσω ένα καθήκον. Αλλά κάθε φορά που περνούσε απ’ το μυαλό μου αυτή η ιδέα, τα λόγια «σοβαρή αμαρτία» εκμηδένιζαν και έπνιγαν κάθε αμυδρή ελπίδα στην καρδιά μου. Ο πόνος και η αυτοκατηγορία με βασάνιζαν και μου προξενούσαν τόσο πολύ πόνο που δεν ήθελα να ζήσω. Σχεδόν κατέρρευσα. Ακριβώς εκείνη τη στιγμή, διάβασα τα λόγια του Θεού που λένε: «Στον Θεό δεν αρέσουν οι δειλοί· Του αρέσουν οι άνθρωποι με αποφασιστικότητα. Ακόμη και αν έχεις αποκαλύψει μεγάλη διαφθορά, ακόμα κι αν έχεις πάρει πολλούς δρόμους με στροφές ή αν, κατά μήκος του δρόμου, έκανες πολλές παραβάσεις ή αντιστάθηκες στον Θεό —ή υπάρχουν κάποιοι άνθρωποι που διατηρούν μέσα τους κάποια βλασφημία εναντίον του Θεού ή Τον κατηγορούν, έρχονται σε σύγκρουση μαζί Του— ο Θεός δεν το λαμβάνει υπ’ όψιν. Ο Θεός εξετάζει μόνο αν, κάποια μέρα, ένα άτομο θα είναι ικανό ή όχι, να αλλάξει. […] Επειδή η επιθυμία του Θεού να σώσει την ανθρωπότητα είναι ειλικρινής. Δίνει στους ανθρώπους ευκαιρίες να μετανοήσουν και να αλλάξουν και, κατά τη διάρκεια της διαδικασίας, κατανοεί τους ανθρώπους και αποκτά βαθιά γνώση για τις αδυναμίες τους και την έκταση της διαφθοράς τους. Ξέρει ότι θα “σκοντάψουν”. […] Κατανοεί τις δυσκολίες και τις αδυναμίες κάθε ανθρώπου, όπως και τις ανάγκες του. Ακόμη περισσότερο, κατανοεί τις δυσκολίες που θα αντιμετωπίσει κάθε άτομο κατά τη διαδικασία εισόδου στην αλλαγή διάθεσης, καθώς και τι αδυναμίες και αποτυχίες πρόκειται να προκύψουν. Τούτο ο Θεός το κατανοεί περισσότερο από όλα. Γι’ αυτό λέγεται ότι ο Θεός βλέπει στα βάθη της καρδιάς των ανθρώπων. Ανεξάρτητα από το πόσο αδύναμος είσαι, από τη στιγμή που δεν απαρνείσαι το όνομα του Θεού, που δεν εγκαταλείπεις τον Θεό ή τη συγκεκριμένη οδό, θα έχεις πάντα την ευκαιρία να επιτύχεις αλλαγή στη διάθεση. Και αν έχουμε την ευκαιρία να επιτύχουμε αλλαγή στη διάθεση, τότε έχουμε ελπίδες και για την επιβίωσή μας. Αν έχουμε ελπίδες για την επιβίωσή μας, τότε έχουμε ελπίδες και για τη σωτηρία μας από τον Θεό» (από «Τι σημαίνει αλλαγή στη διάθεση και το μονοπάτι προς μια αλλαγή στη διάθεση» στο βιβλίο «Αρχεία των Συνομιλιών του Χριστού»). Άκουσα, επίσης, κι αυτά τα λόγια από ένα κήρυγμα: «Ο Θεός κάνει ό,τι μπορεί για να σώσει την ανθρωπότητα. Ειδικά για τους παραβάτες, οι άνθρωποι πιστεύουν ότι δεν επιδέχονται σωτηρία, αλλά ο Θεός δεν είναι πρόθυμος να τους εγκαταλείψει και εξακολουθεί να θέλει να τους σώσει. Μερικοί άνθρωποι έχουν σοβαρές παραβάσεις. Ο Θεός τούς είπε: “Πρέπει απλώς να επιστρέψετε στην αφοσίωση που είχατε πριν και να επιδιώξετε την αλήθεια. Εξακολουθώ να θέλω να σας σώσω”. Ανεξάρτητα από τις παραβάσεις που έχεις, εφόσον έχεις τη θέληση να μην αφήσεις ποτέ τον Θεό και την επιθυμία να αναζητήσεις τη σωτηρία, τότε ο Θεός δεν θα σε εγκαταλείψει» (από «Πώς το να γνωρίζεις τον Χριστό είναι η αλήθεια, η οδός και η ζωή» στο βιβλίο «Κηρύγματα και Συναναστροφή για την Είσοδο στη Ζωή, Τόμος Β'»). Αυτά τα λόγια συγκίνησαν την καρδιά μου. Ξέσπασα σε κλάματα και έκλαψα γοερά. Δεν συνειδητοποιούσα πόσες φορές το «αδύνατον» είχε, απρόσμενα, εξελιχθεί προς το καλύτερο. Ο Θεός είπε ότι εξακολουθεί να θέλει να με σώσει αν δεν εγκαταλείψω την επιδίωξή μου, αν επιζητήσω να μετανοήσω και αν δεν Τον αφήσω και δεν Τον απαρνηθώ, ανεξάρτητα από την κατάστασή μου. Δεν μπορούσα παρά να προσπέσω ενώπιον του Θεού: «Ω, Θεέ μου! Πιστεύω σ’ Εσένα και Σε ακολουθώ, κι όμως επαναστατώ ενάντιά Σου και Σε αψηφώ κάθε ώρα και στιγμή. Συχνά, όταν εκτελώ το καθήκον μου, πορεύομαι με βάση τις δικές μου επιθυμίες και διακόπτω και διαταράσσω το έργο της εκκλησίας· Εσύ, όμως, με έχεις ανεχθεί και με έχεις συγχωρήσει. Μου έχεις δώσει ακόμα μία ευκαιρία να μετανοήσω και να σωθώ. Ω, Θεέ μου! Η αγάπη Σου έχει εξαλείψει τις παρανοήσεις και τις υποψίες μου για Σένα. Έχει γίνει η αιτία να αναρρώσει η ετοιμοθάνατη καρδιά μου και να αναδυθεί από τον έντονο πόνο και την απόγνωση. Έχει πυροδοτήσει εκ νέου την επιθυμία μου για ζωή –να αναζητήσω τη σωτηρία. Ω, Θεέ μου! Είσαι τόσο υπέροχος, τόσο καλός! Η αγάπη Σου για μένα είναι τόσο βαθιά, τόσο μεγάλη! Μένω άναυδη μπροστά στην αγάπη Σου, ντρέπομαι και αδυνατώ να δείξω το πρόσωπό μου. Νιώθω βαθιά μέσα μου ότι θα ντρεπόμουν να ζω στην παρουσία Σου. Αυτήν τη στιγμή, μπορώ μονάχα να Σου προσφέρω τις βαθύτερες ευχαριστίες και τον αίνο μου. Μπορώ μονάχα να Σου προσφέρω τον ύμνο της καρδιάς μου: “Η αγάπη Σου με καθιστά ανίκανο να επιλέξω οτιδήποτε άλλο, δεν θα πρέπει να Σε κάνω να ανησυχήσεις ξανά για μένα. Αφόρητα διεφθαρμένος, απολαμβάνω τόσο πολύ και σε τέτοιο βαθμό την αγάπη Σου. Είσαι ο μοναδικός στην καρδιά μου που αξίζει να αγαπώ, ο μοναδικός με τον οποίο αξίζει να παθιάζομαι, τον οποίο αξίζει να θαυμάζω και στον οποίο αξίζει να βασίζομαι. Αν έχανα την αγάπη Σου, θα είχα μόνο πόνο και δεν θα ήμουν σε θέση να συνεχίσω. Γνωρίζοντας Εσένα, όλη μου η ζωή είναι τόσο χαρούμενη και ευχάριστη. Ό,τι κι αν γίνει, πάντα θα ακολουθώ τα βήματά Σου, ακριβώς εκεί μαζί Σου, παρηγορώντας Σε. Ακόμη και σε μεγάλο πόνο, θα καταθέτω μαρτυρία για Σένα και θα Σε ικανοποιώ. Τα δεινά και το ραφινάρισμα φέρνουν την καρδιά μου πιο κοντά σ’ Εσένα. Μ’ Εσένα στην καρδιά μου είμαι αιώνια ευτυχισμένος”».\nΠροηγούμενο: Δεν είναι εύκολο να είναι κανείς ειλικρινής άνθρωπος\nΕπόμενο: Ο λόγος του Θεού άλλαξε τις εσφαλμένες μου ιδέες και απόψεις\nΑπό τη Γιφάν, επαρχία Χενάν Στο παρελθόν, συχνά έκρινα τους ανθρώπους από την εμφάνισή τους, έχοντας σε ιδιαίτερη εκτίμηση τους...


Survivor: "Γι' αυτό έλειπε δύο μέρες ο Σάκης για να κάνει αφωνία!" Κλάμα στο Twitter με το Κολομβία - Ελλάδα! - Survivor - Athens magazine\nSurvivor: "Γι' αυτό έλειπε δύο μέρες ο Σάκης για να κάνει αφωνία!" Κλάμα στο Twitter με το Κολομβία - Ελλάδα!\n"Παντελονάτα έχασε ο Χάρης, να τα λέμε και αυτά!"\n6 Ιουνίου 2018 11:28\nΑγώνας Ελλάδας - Κολομβίας στο Survivor και γινόταν να λείπει το... Twitter;\nΌπως ήταν λογικό επικράτησε πανικός στο διαδίκτυο χτες με τις ατάκες να δίνουν και να παίρνουν! Φυσικά και στο στόχαστρο βρέθηκαν για ακόμα μια φορά οι γκαρήδες του Σάκη Τανιμανίδη αλλά και οι επιδόσεις του κάθε παίκτη!\nΤο Athensmagazine.gr, πιστό με το ραντεβού του με τους αναγνώστες του, συγκέντρωσε τα πιο επικά σχόλια στο διαδίκτυο και σας τα παρουσιάζει:\nΔΕΙΤΕ ΕΠΙΣΗΣ: Survivor - ψηφοφορία: Ποιος παίκτης θέλετε να αποχωρήσει αυτή την εβδομάδα;


Ο Ειδικός Γραμματέας Επικοινωνιακού Σχεδιασμού Μεταναστευτικής και Προσφυγικής Πολιτικής κ. Φλωρεντής στην εφ. Tageblatt: «Μιλάμε για ανθρώπους, όχι για αριθμούς» - Υπουργείο Ψηφιακής Πολιτικής, Τηλεπικοινωνιών και Ενημέρωσης.\nΗ γερμανόφωνη εφημερίδα του Λουξεμβούργου Tageblatt δημοσιεύει σήμερα ανταπόκριση του αναπληρωτή αρχισυντάκτη Lucien Montebrusco, αναφορικά με συζήτηση ομάδας δημοσιογράφων της εφ. με τον Ειδικό Γραμματέα Επικοινωνιακού Σχεδιασμού Μεταναστευτικής και Προσφυγικής Πολιτικής, κ. Γ. Φλωρεντή. Υπό τον τίτλο «’Άνθρωποι, όχι αριθμοί’» και με υπότιτλο «Μετανάστες / Πώς προσπαθεί η Αθήνα να υπερνικήσει την προσφυγική κρίση» η Tageblatt επισημαίνει κατ’ αρχήν ότι η προσφυγική – μεταναστευτική κρίση, παρ’ ότι έχει υποχωρήσει στην ατζέντα των ΜΜΕ, παραμένει οξεία για την Ελλάδα. «Ωστόσο, η χώρα την αντιμετωπίζει με ψυχραιμία», σημειώνει η εφημερίδα.\nΣύμφωνα με την ανταπόκριση, ο κ. Φλωρεντής τόνισε κατ’ αρχήν πως η ραγδαία μείωση του αριθμού των ανθρώπων που φτάνουν σε ελληνικό έδαφος (από 10.000 την ημέρα σε 80) οφείλεται στη Συμφωνία ΕΕ-Τουρκίας. Υπογράμμισε, επίσης, ότι αυτό που συνέβη λίγο πριν τη συμφωνία του Μαρτίου 2016, όταν κράτη-μέλη της ΕΕ έκλεισαν τα σύνορά τους για να απομονωθούν από πρόσφυγες και μετανάστες, αποτέλεσε «ένα θλιβερό επεισόδιο στον ευρωπαϊκό πολιτισμό». «Μέχρι τώρα η συμφωνία ΕΕ-Τουρκίας δεν έχει παραβιαστεί», ανέφερε ο κ. Φλωρεντής προσθέτοντας: «Είμαστε αισιόδοξοι».\nΟ Ειδικός Γραμματέας επεσήμανε πως «υπάρχουν ακόμα χώρες της ΕΕ που με κάθε τρόπο αρνούνται να αναλάβουν το μερίδιό τους στην επίλυση της προσφυγικής κρίσης», σημειώνοντας ότι ενώ το 2015 οι αρχηγοί κρατών και κυβερνήσεων της ΕΕ αποφάσισαν να δεχθούν στο έδαφός τους 66.000 πρόσφυγες μέχρι τώρα έχουν μετεγκατασταθεί από την Ελλάδα μόνο 18.000. «Ευελπιστεί κανείς ότι όλες οι χώρες θα τηρήσουν τις υποχρεώσεις τους, όπως ζήτησε και το Ευρωπαϊκό Κοινοβούλιο προσφάτως. Ωστόσο, δεν μπορεί να είναι κανείς σίγουρος», προσέθεσε ο κ. Φλωρεντής.\n«Η εικόνα των εξαθλιωμένων μεταναστών σε ελληνικές πόλεις ή καταυλισμούς ανήκει, εν τω μεταξύ, στο παρελθόν», υπογράμμισε στη συνέχεια ο Ειδικός Γραμματέας, αναφερόμενος αναλυτικά σε προγράμματα βελτίωσης των συνθηκών διαβίωσης προσφύγων και μεταναστών στην Ελλάδα που συνεχίζονται. Αναφέρθηκε ιδιαίτερα στα προγράμματα σχολικής ένταξης των παιδιών – προσφύγων, καθώς και στο πρόγραμμα διανομής προπληρωμένων πιστωτικών καρτών για την αγορά τροφίμων με στόχο την αντικατάσταση των συσσιτίων για πρόσφυγες και μετανάστες.\n«Η Ελληνική Κυβέρνηση προσπαθεί να δείξει, ιδιαίτερα στις πιο διστακτικές έναντι των προσφύγων και μεταναστών χώρες της ΕΕ, ότι μπορεί κανείς να τους υποδεχθεί διαφορετικά. Θα πρέπει κανείς στο προσφυγικό ζήτημα να σταματήσει να μιλά με αριθμούς», τόνισε ο κ. Φλωρεντής και πρόσθεσε: «Ενώπιόν μας δεν έχουμε καρτέλες excel αλλά ανθρώπους. Είναι αδιάφορο εάν είναι νέοι ή ηλικιωμένοι, πρέπει κανείς να αντιμετωπίζει τον καθένα ως άνθρωπο. Αξίες όπως η αλληλεγγύη και η ανθρώπινη αξιοπρέπεια δεν επιτρέπεται να μετατρέπονται σε αριθμούς».\nΣτη συνέχεια, αναφέρθηκε στις δυσκολίες που συνεχίζονται όσον αφορά τις διαδικασίες χορήγησης ασύλου, κυρίως λόγω των ελλιπών δυνατοτήτων, παρόλο που τους τελευταίους μήνες έχουν εγκαθιδρυθεί πρόσθετα περιφερειακά κέντρα. «Βοήθεια αναμένεται επίσης στον διοικητικό τομέα από την ΕΕ», σημείωσε. Ιδιαίτερα αναφέρθηκε μάλιστα στην πρόσφατη λειτουργία ειδικής ηλεκτρονικής εφαρμογής για τους αιτούντες άσυλο, μέσω της οποίας μπορούν να ενημερωθούν στη γλώσσα τους και να προγραμματίσουν την υποχρεωτική συνέντευξη με το ειδικευμένο προσωπικό.\nΟλοκληρώνοντας την εκτενή ανταπόκρισή της από την Αθήνα, η Tageblatt αναφέρει χαρακτηριστικά: «Υπάρχει λοιπόν ένα πρόβλημα που ονομάζεται ‘μετανάστες και πρόσφυγες’; Ο Ειδικός Γραμματέας κ. Φλωρεντής, που στο χαρτοφυλάκιο του εντάσσονται οι δύο όροι το απορρίπτει αυτό. ‘Θα πρέπει κανείς να σταματήσει να μιλά για πρόβλημα αλλά για ένα φαινόμενο στη Μεσόγειο’, δηλώνει».


ΑΠΙΣΤΕΥΤΟ: 14χρονα λήστεψαν μίνι μάρκετ στην Κρήτη - BORO από την ΑΝΝΑ ΔΡΟΥΖΑ - boro.gr\nΑρχική / More / Τα νέα της ημέρας / ΑΠΙΣΤΕΥΤΟ: 14χρονα λήστεψαν μίνι μάρκετ στην Κρήτη\nΑΠΙΣΤΕΥΤΟ: 14χρονα λήστεψαν μίνι μάρκετ στην Κρήτη\nΔεν πίστευε στα μάτια του ο ιδιοκτήτης μίνι μάρκετ στα Χανιά όταν είδε μια παρέα παιδιών ηλικίας 14- 15 ετών, να ληστεύουν το μαγαζί του, το οποίο βρίσκεται κοντά σε σχολείο της περιοχής.\nΕιδικότερα, σύμφωνα με αποκλειστικές πληροφορίες του flashnews.gr, τα παιδιά πήραν θέσεις έτσι ώστε να πιάσουν όλα τα "πόστα" μέσα στο μαγαζί.\nΈνα αγόρι στάθηκε στην είσοδο και δύο ακόμα πιτσιρικάδες, μπήκαν στο κατάστημα και απασχολούσαν την υπάλληλο, ενώ εκείνη την ώρα οι υπόλοιποι άδειαζαν τα ψυγεία.\nΛίγη ώρα μετά, μία υπάλληλος αντιλήφθηκε τον έναν από τους νεαρούς και τον πλησίασε για να τον πιάσει.\nΟι υπόλοιποι της παρέας, χωρίς να χάσουν καθόλου την ψυχραιμία τους και με χαλαρό βήμα, συνέχισαν να παριστάνουν τους πελάτες για μερικά λεπτά και σιγά σιγά αποχώρησαν με όσα κατάφεραν να μαζέψουν. Για την κλοπή έχει ενημερωθεί η Αστυνομία, καθώς και η Διεύθυνση του Σχολείου.


Η Ιωάννα Παππά μιλά ειλικρινά για το σκληρό σχόλιο που δέχθηκε όταν αποφάσισε να γίνει μαμά μετά τα 40\nΗ Ιωάννα Παππα επιστρέφει στην τηλεόραση και στη σειρά «Έξαψη» του Mega. Με αυτή την αφορμή βρέθηκε καλεσμένη στο πλατό του “The 2Night Show” και μίλησε με τον Γρηγόρη Αρναούτογλου για την 14χρονη αποχή της από την τηλεόραση αλλά και για τη μητρότητα που βιώνει εδώ και 15 μήνες.\n«Απείχα για λίγο διάστημα», είπε αρχικά η Ιωάννα Παππά για την αποχή της από την τηλεόραση και η ίδια και ο παρουσιαστής γέλασαν. «Όταν θυμάμαι ότι η τελευταία ολοκληρωμένη σειρά που έκανα ήταν το 2006, και καταλαβαίνω πόσα χρόνια έχουν περάσει αλλά είναι τόσο γεμάτα και στη δουλειά και σε όλα αυτά που συμβαίνουν στην προσωπική ζωή, που πραγματικά νιώθω ότι ήταν λίγα χρόνια πριν», συμπλήρωσε η ηθοποιός που στη συνέχεια μίλησε για πως βιώνει τη μητρότητα.\n«Είναι καταπληκτικό. Νομίζω ότι υπάρχει το πριν από το παιδί και το μετά. Είμαι πάρα πολύ τυχερή γιατί είναι ένα πάρα πολύ χαρούμενο και εύκολο παιδάκι και με βοηθά πάρα πολύ αυτό. Είχα ευχηθεί να έρθει ένα τέτοιο παιδί», είπε γελώντας η Ιωάννα Παππά. «Μου αρέσει να υπάρχει ωραίο περιβάλλον, να υπάρχει χαρά. Κάνω πάρα πολύ τον κλόουν για το παιδί, είναι και λίγο στη δουλειά μου οπότε δεν μου είναι δύσκολο. Αλλά νομίζω ότι όταν μπεις στη διαδικασία αυτή, κάποια πράγματα σου βγαίνουν αυθόρμητα ειδικά για τη μάνα αλλά και για τον πατέρα», συμπλήρωσε η Ιωάννα Παππά.\nΗ Ιωάννα Παππά για τα αρνητικά σχόλια που δέχτηκε για την εγκυμοσύνη στα 40 plus\nΗ Ιωάννα Παππά αποφάσισε να γίνει μητέρα λίγο αφού έκλεισε τα 40 της χρόνια. Μία ηλικία που στη σύγχρονη εποχή δεν απέχει ιδιαίτερα από τον μέσο όρο της ηλικίας στην οποία γίνονται μητέρες αρκετές εργαζόμενες γυναίκες. Ωστόσο, η απόφαση να γίνει κάποια γυναίκα μητέρα σε ηλικία μεγαλύτερη από αυτή των δεύτερων «άντα», συχνά γίνεται πόλος έλξης αρνητικών σχολίων. Η Ιωάννα Παππά ερωτήθηκε για το αν δέχτηκε κακόβουλα σχόλια σε σχέση με την ηλικία της και τη μητρότητα.\n«Μου είχαν στείλει ένα μήνυμα, “ντροπή σου σε τέτοια ηλικία” και “τι θα κάνει το παιδί σου όταν μεγαλώσει” και τέτοια», αποκρίθηκε η Ιωάννα Παππά «Εγώ δεν χρειάστηκε να μπω σε διαδικασία να κάνω κάτι. Δηλαδή όταν είπα πως ήθελα να κάνω παιδί, ήρθε αμέσως φυσιολογικά. Ήμουν τυχερή. Δεν ξέρω, εάν έπρεπε να μπω σε μεγάλη διαδικασία αν θα το έκανα απαραίτητα γιατί είμαι και λίγο του όταν έρχεται κάτι το δέχομαι όμορφα, αλλά αν δεν έρχεται δεν θα το πιέσω και πάω παρά κάτω. Είμαι όμως υπέρ του αν θέλει κάποιος να κάνει κάτι στη ζωή του, να το παλέψει μέχρι τέλους», είπε η Ιωάννα Παππά.\n«Δεν είχα πάντα το όνειρο να κάνω οικογένεια, αλλά μου φαινόταν πάντα πολύ γλυκιά σαν ιδέα, έλεγα ότι μάλλον θα θέλω κάποια στιγμή. Μου προέκυψε τα τελευταία χρόνια», σημείωσε η ηθοποιός.\nΌσο για το αν φοβήθηκε ότι θα έπρεπε να κάνει συμβιβασμούς για τη δουλειά της με τη μητρότητα, η ηθοποιός απάντησε αρνητικά. «Έχω βοήθεια βέβαια, δεν ξέρω τι θα έκανα αλλιώς, αλλά σίγουρα βρίσκεις τρόπο. Μπορεί να μην μπορούσα να κάνω όλα αυτά που κάνω. Αλλά μέχρι στιγμής δεν έχω χάσει καθόλου επαφή με το παιδί, παρότι είμαι ενεργή από την 25η μέρα μετά τη γέννησή του, ξεκίνησα θέατρο κανονικά τότε. Έχουμε μεγαλώσει πολύ μαζί τους 15 μήνες. Κι ελπίζω όσο γίνεται να τα καταφέρνω», διευκρίνισε η Ιωάννα Παππά.


Μαθητογνωσία (Μαθητογνωσια, Μathitognosia): Ιστορία Β -Σχεδιάγραμμα σελ. 62-64 (Η περίοδος της Λατινοκρατίας και τα ελληνικά κράτη)\nΙστορία Β -Σχεδιάγραμμα σελ. 62-64 (Η περίοδος της Λατινοκρατίας και τα ελληνικά κράτη)\nΙστορία. Σχεδιάγραμμα σελ. 62-64 (Η περίοδος της Λατινοκρατίας και τα ελληνικά κράτη)\nΜε την άλωση της Κωνσταντινούπολης από τους σταυροφόρους το 1204 η βυζαντινή αυτοκρατορία διαλύεται σε μικρότερα κράτη, άλλα από τα οποία έχουν ως ηγεμόνες σταυροφόρους (λατινικά κράτη) και άλλα Έλληνες αριστοκράτες (ελληνικά κράτη).\n-Η λατινική αυτοκρατορία της Κωνσταντινούπολης: την ίδρυσε ο κόμης Βαλδουίνος της Φλάνδρας.\n-Το βασίλειο της Θεσσαλονίκης: περιλάμβανε εδάφη της Θράκης και της Μακεδονίας και υπάκουε στη λατινική αυτοκρατορία της Κωνσταντινούπολης.\n-Το δουκάτο των Αθηνών: υπάκουε στο βασίλειο της Θεσσαλονίκης.\n-Η ηγεμονία της Αχαΐας: υπάκουε στο βασίλειο της Θεσσαλονίκης.\n-Οι Βενετοί πήραν υπό τον έλεγχό τους ένα μέρος της Κωνσταντινούπολης και πολλά νησιά και λιμάνια του Αιγαίου και του Ιονίου\n-Η αυτοκρατορία της Τραπεζούντας: βρισκόταν στη βόρεια Μικρά Ασία, στα παράλια του Εύξεινου Πόντου.\n-Η αυτοκρατορία της Νίκαιας: το ισχυρότερο από τα ελληνικά κράτη. Βρισκόταν στο βορειοδυτικό τμήμα της Μικράς Ασίας, απέναντι σχεδόν από την Κωνσταντινούπολη.\n-Το κράτος της Ηπείρου: περιλάμβανε Ήπειρο και Αιτωλοακαρνανία.\n-Το δεσποτάτο του Μυστρά: δημιουργήθηκε μετά τη μάχη της Πελαγονίας το 1259, όταν οι Βυζαντινοί νίκησαν τους Φράγκους. Βρισκόταν στη βόρεια Πελοπόννησο και ουσιαστικά πήρε τη θέση της λατινικής ηγεμονίας της Αχαΐας. Περιλάμβανε ισχυρά κάστρα, όπως τη Μάνη, τη Μονεμβασιά και το Μυστρά, ο οποίος έγινε πρωτεύουσα. Ανέπτυξε πλούσιο πολιτισμό και τέχνη και κυβερνιόταν από έναν δεσπότη, αδελφό του βυζαντινού αυτοκράτορα (μετά το 1261).\n3. Σχέσεις Ελλήνων και Λατίνων\nΟι Λατίνοι αποδείχτηκαν αλαζόνες και καταπιεστικοί απέναντι στους Έλληνες, τους οποίους περιφρονούσαν ως «σχισματικούς» (αιρετικούς). Οι Έλληνες συσπειρώθηκαν γύρω από τα τέσσερα ελληνικά κράτη, αντιστάθηκαν και άρχισαν να σχεδιάζουν την ανακατάληψη της Πόλης.\n4.Το ξύπνημα της Νέας Ελληνικής Εθνικής Συνείδησης\nΟι ήττες από τους Τούρκους (1071 Ματζικέρτ, 1176 Μυριοκέφαλο), η άλωση της Πόλης από τους σταυροφόρους (1204), η καταπίεση των ξένων ξύπνησαν μέσα στους Έλληνες ως αντίδραση την υπερηφάνεια α) για τον αρχαίο και βυζαντινό πολιτισμό και την ιστορία τους, β) για την ελληνική τους γλώσσα και γ) για την ορθόδοξη πίστη τους. Όλα αυτά αποτέλεσαν τα στοιχεία για τη δημιουργία της εθνικής συνείδησης του Νέου Ελληνισμού. Η ονομασία «Έλληνες» επανεμφανίζεται υπερήφανα και πάλι στα βυζαντινά κείμενα αυτής της εποχής. Τα ελληνικά κράτη αναπτύσσουν τον πολιτισμό και τη δύναμή τους και συνεργάζονται μεταξύ τους για την ανασύσταση της βυζαντινής αυτοκρατορίας. Η τιμή για την ανάκτηση της Πόλης το έτος 1261 έλαχε τελικά στον αυτοκράτορα της Νίκαιας Μιχαήλ Η΄ Παλαιολόγο, ο οποίος θα ιδρύσει την τελευταία βυζαντινή δυναστεία, των Παλαιολόγων.\nΑναρτήθηκε από Σταύρος Γκιργκένης στις Σάββατο, Ιανουαρίου 05, 2013


ΙΔΙΟΙΣ ΟΜΜΑΣΙ: Τζιτζικώστας για επέτειο της ΝΔ: "Πρέπει να αλλάξουμε πρώτα εμείς, για να αλλάξουμε τελικά και τη χώρα"\nΤζιτζικώστας για επέτειο της ΝΔ: "Πρέπει να αλλάξουμε πρώτα εμείς, για να αλλάξουμε τελικά και τη χώρα"\nΓια την αυριανή επέτειο από την ίδρυση της Νέας Δημοκρατίας, που συμπληρώνεται αύριο Κυριακή 4 Οκτωβρίου 2015, μίλησε ο Απόστολος Τζιτζικώστας. Ο Περιφερειάρχης Κεντρικής Μακεδονίας και υποψήφιος για την προεδρία του κόμματος, έδωσε το δικό του μήνυμα για την 41η επέτειο του κόμματος και μίλησε για μια νέα εποχή και για αναγέννηση της παράταξης.\n«Τις μεγάλες αποφάσεις που θα έβγαζαν τη χώρα από την παρακμή, τις πήρε αυτή η παράταξη και ο δημοκρατικός κόσμος που την αγκάλιασε και την έκανε μεγάλη. Οι αρχές μας και όσα πιστεύουμε, μας δείχνουν πάντα το δρόμο για το επόμενο μεγάλο βήμα. Πότε πρέπει να κλείνει ένας κύκλος και να πηγαίνουμε στη νέα εποχή. Αυτό πρέπει να το ξανακάνουμε. Να αλλάξουμε πρώτα εμείς, για να αλλάξουμε τελικά και τη χώρα», δήλωσε χαρακτηριστικά.\nΤέλος, επισήμανε πως σε αυτή την επέτειο δε θυμόμαστε μόνο, αλλά ξαναγεννιόμαστε.


Ο Ιανουάριος των αναθέσεων και της ανανέωσης τηλεοπτικών εκπομπών στην ΕΡΤ. Η κρατική τηλεόραση ανανέωσε συνολικά δέκα εξωτερικές τηλεοπτικές παραγωγές, κυρίως ψυχαγωγικές, ενώ ενέκρινε και μία εκπομπή για τις Απόκριες, σε μια προσπάθεια ενίσχυσης του προγράμματός της. Το συνολικό ποσό που θα δαπανήσει για τις παραγωγές αυτές, που θα καλύψουν πρόγραμμα για διάστημα περίπου τριών μηνών, ανέρχεται σε 1.226.778 ευρώ, πλέον ΦΠΑ και εργοδοτικών εισφορών. [Read more…]\nΕΡΤ: Δεν υπάρχει διακοπή εκπομπής\nΑπάντηση σε δημοσιεύματα για προγραμματισμό μεταδόσεων εκπομπών\nΗ ΕΡΤ διατηρεί το δικαίωμα μετάδοσης των εκπομπών της από όποιο Μέσο της επιθυμεί –τηλεοπτικό, διαδικτυακό, υβριδικό- σύμφωνα με τις ανάγκες του προγραμματισμού της.Η κατανομή του περιεχομένου στα Μέσα της ΕΡΤ αποσκοπεί αποκλειστικά και μόνο στην κάλυψη των αναγκών της, κάτι που είναι γνωστό σε όλους τους παραγωγούς με τους οποίους συνεργάζεται.\nFiled Under: Internet, Ανακοινώσεις, Τηλεόραση Tagged With: εκπομπές, ΕΡΤ


Το μπαλόνι που μας αδυνατίζει | Vita.gr\nΕπικαιρότητα 18 Σεπτεμβρίου 2012 | 15:13 | Vita Team\nΤο μπαλόνι που μας αδυνατίζει\nΚαταπίνοντας μια κάψουλα, ένα μπαλόνι θα φουσκώνει στο στομάχι μας, θα μας κόβει την όρεξη και θα μας αδυνατίζει, έτσι απλά, χωρίς επεμβάσεις και ναρκώσεις.\nΈνα εξελιγμένο ενδογαστρικό μπαλόνι παρασκεύασε η εταιρεία «Obalon Therapeutics», προσθέτοντας ένα ακόμη όπλο στη φαρέτρα των ειδικών κατά της παχυσαρκίας.\nΣήμερα, τα ενδογαστρικά μπαλόνια τοποθετούνται στο στομάχι με τη βοήθεια ενδοσκοπίου που εισάγεται από το στόμα, συνήθως σε κατάσταση ελαφριάς νάρκωσης (μέθης).\nΤο νέο μπαλόνι σιλικόνης δεν εισάγεται στο στομάχι με ενδοσκόπιο, όπως το κλασικό. Βρίσκεται διπλωμένο μέσα σε μια κάψουλα ζελατίνης, η οποία διαλύεται στο στομάχι εντός ολίγων λεπτών μετά την κατάποσή της. Στη συνέχεια, ο γιατρός φουσκώνει το μπαλόνι με ένα πολύ λεπτό σωλήνα σαν κλωστή. Η κλωστή-κορδόνι βρίσκεται στη μια άκρη του μπαλονιού και εξέχει από το στόμα του ασθενούς.\nΤο μπαλόνι φουσκώνει μέχρι να φτάσει στο μέγεθος ενός χάμπουργκερ και στη συνέχεια το κορδόνι τραβιέται από το στόμα του ασθενούς και το μπαλόνι κλείνει με τη βοήθεια μιας αυτοσφραγιζόμενης βαλβίδας. Το φούσκωμα διαρκεί μόλις πέντε λεπτά και δεν απαιτείται νάρκωση. Πρόσφατα το μπαλόνι που φουσκώνει μόνο του πήρε έγκριση στη Μεγάλη Βρετανία, όπου αναμένεται να κυκλοφορήσει σε ένα χρόνο.\nΠρος το παρόν έχουν γίνει τέσσερις μικρές κλινικές μελέτες, όπου οι ασθενείς έφεραν το μπαλόνι για περίπου 12 εβδομάδες. Η απώλεια βάρους που σημειώθηκε ήταν της τάξεως του 35,5-50%. Στη συνέχεια, το μπαλόνι αφαιρείται με τη βοήθεια ενός λεπτού ενδοσκοπίου μέσα σε μια ολιγόλεπτη διαδικασία.\nΤο νέο μπαλόνι έχει γίνει δεκτό με ενδιαφέρον από τους ειδικούς στον τομέα της παχυσαρκίας, ωστόσο επισημαίνουν ότι απαιτούνται περισσότερες έρευνες για να διαπιστωθεί η ανθεκτικότητά του στο όξινο περιβάλλον του στομάχου, καθώς και η αποτελεσματικότητά του.


Ελπίδα Ιακωβίδου - Τα τελευταία νεά & ειδήσεις\nΕλπίδα Ιακωβίδου: Η πανέμορφη Κύπρια παρουσιάστρια αποκάλυψε πρόταση από την Ελλάδα μας\nΔανάη Τριανταφυλλίδου ClockDate and time that the article is published or last modified13/09/2021 14:41 Αποκάλυψη με άρωμα… Ελλάδας από την Ελπίδα Ιακωβίδου. Η Ελπίδα Ιακωβίδου, επέστρεψε στους τηλεοπτικούς δέκτες της Κύπρου για τέταρτη συνεχομένη χρονιά. Η δημοφιλής Κύπρια παρουσιάστρια, που έχει αναλάβει την εκπομπή «Όμορφη Μέρα Κάθε Μέρα» στο ΡΙΚ1 είχε μία πρόταση από την Ελλάδα. Γεμάτη ενθουσιασμό και με νάζι, φορώντας ένα ολόλευκο φόρεμα, που όπως αποκάλυψε είναι το γούρι της, είπε την πρώτη «καλημέρα» της σεζόν, στο ανανεωμένο της στούντιο με λίγο άγχος, όπως εξομολογήθηκε στον αέρα της εκπομπής. Μάλιστα συνεργάτης της εκπομπής της, ο δημοσιογράφος Δημήτρης Μαρέδης αποκάλυψε στον αέρα της εκπομπής, πως η Ελπίδα Ιακωβίδου είχε πρόταση από Ελλάδα με την ίδια να σχολιάζει: «Δεν τα λέμε αυτά…» Δείτε στο παρακάτω βίντεο τα πρώτα λόγια της παρουσιάστριας: Διαβάστε επίσης: Αλεξάνδρου για Τούνη: «Ξυπνάει στις 6.30 το πρωί και δουλεύει – Είναι πολύ εργατικός άνθρωπος» Ρεσιτάλ Μουρίνιο: «Ένιωθα 12 χρονών, όχι 58 – Έλεγα σε όλους ψέματα» Ο ΠΑΟΚ το πλήρωσε από την αρχή! ΣΥΝΤΑΚΤΗΣ: Δανάη Τριανταφυλλίδου Εργάζομαι στο Sportime από το 2018. Γράφω για Media, Celebrities, Gossip κι όχι μόνο. Δεν έχω καλή σχέση με τα social, αλλά τα χρησιμοποιώ συχνά. Μου αρέσει να γράφω τα άρθρα μου σφαιρικά και να αναδεικνύω όλες τις πτυχές της είδησης. Μου αρέσουν τα reality games όπως το Survivor, MasterChef κι άλλα


Σάρωσε σε τηλεθέαση το Open TV με τον αγώνα της Εθνικής Ελλάδας | Έθνος\nΑΘΛΗΤΙΣΜΟΣ 24.03.2019 16:34\nΤελευταία Ενημέρωση 24.03.2019 19:17\nΣε τέταρτο έφτασε μέχρι και το 29,3% στο γενικό σύνολο και το 25,3% στο δυναμικό κοινό\nΤο βράδυ του Σαββάτου (24/3), το Open TV τερμάτισε πρώτο σε τηλεθέαση στην βραδινή ζώνη με πολύ υψηλά νούμερα. Σε τέταρτο έφτασε μέχρι και το 29,3% στο γενικό σύνολο και το 25,3% στο δυναμικό κοινό.\nΑπό την άλλη, η Βίκυ Χατζηβασιλείου με το «Πάμε Πακέτο» σημείωσε στο γενικό σύνολο 21,9%, ενώ για το «Survivor» τα νούμερα τηλεθέασης ήταν απογοητευτικά, αφού άγγιξε το 14,7% στο γενικό και 18% στο νεανικό κοινό. Χαμηλά ποσοστά σε σχέση με αυτά που μας έχει συνηθίσει τα παλιότερα χρόνια.\nΗ εκπομπή του Σπύρου Παπαδόπουλου «Στην υγειά μας, ρε παιδιά» μετά τις 23.00 κινήθηκε σε αρκετά καλά ποσοστά και ήταν δυνατός αντίπαλος για το κανάλι της Παιανίας. Η μουσική εκπομπή, που είχε αφιέρωμα στον συνθέτη, στιχουργό και μουσικό Τάκη Μουσαφίρη, τερμάτισε στη δεύτερη θέση, αφού σημείωσε 20,8% στο γενικό σύνολο, ενώ σε τέταρτο έφτασε το 21,6% στα εμπορικά κοινά.\nΥψηλά ποσοστά τηλεθέασης για τον αγώνα της Εθνικής κόντρα στην Αρμενία


«Τοπόσημο»: Πρωθυπουργός κενός περιεχομένου! |\n11 January, 2022 - 08:00\nΌλος αυτός ο κυβερνητικός ζόφος που μας τριγυρνά θέλει να μας πείσει ότι όλα καλά καμωμένα, ότι ευτυχώς που υπάρχουν για να κυβερνούν τις ζωές μας και να λέμε κι ευχαριστώ από πάνω!!! Τόσο θανατικό, τόση μαυρίλα, τόση αναλγησία, τόση αλαζονεία, τόσο σκουπιδαριό στην εξουσία, που οι λέξεις θαρρείς πως τελείωσαν για να περιγράψεις το βούρκο που ξεχειλίζει από τα κεφάλια, το στόμα και τις αποφάσεις της κουστωδίας της γελοιότητας. Της μαύρης τρύπας ενός γόνου που ζει και αναπνέει για να παπαγαλίζει προστατευμένος ό,τι μπούρδα του πλασάρουν οι ανιστόρητοι αυλοκόλακες. Και αυτός με ύφος μεγατόνων να κορδακίζεται μπροστά στις κάμερες νομίζοντας ότι εκστομίζει σοφίες. Δεν είναι μόνο η τελευταία του δήλωση στον Άι – Στράτη περί “τοπόσημου διχασμού”, είναι όλο το κόνσεπτ ενός πρωθυπουργού ανερμάτιστου. Είναι το “τοπόσημο”: πρωθυπουργός κενός περιεχομένου!!!


Μετ’ εμποδίων η κυκλοφορία των οχημάτων στη νέα εθνική οδό Αθηνών Κορίνθου, στο ρεύμα προς Κόρινθο, καθώς αποκαταστάθηκε η κίνηση σε μια λωρίδα, ενώ η κίνηση στο ρεύμα προς Αθήνα διεξάγεται κανονικά.\nΌπως αναφέρει ο συντάκτης του thebest.gr Γιάννης Πομώνης, ο οποίος επιστρέφει από την Αθήνα στην Πάτρα, αυτή την ώρα υπάρχει ουρά περίπου τριών χιλιομέτρων στα διόδια της Ελευσίνας.\nΣύμφωνα με την τελευταία ενημέρωση από την Αστυνομία, αυτή την ώρα υπάρχει διακοπή κυκλοφορίας των οχημάτων λόγω συσσώρευσης υδάτων στη Ν.Ε.Ο. Αθηνών – Κορίνθου στο ύψος του κόμβου Παραδείσου Αττικής και στα δυο ρεύματα κυκλοφορίας. Η κίνηση των οχημάτων διοχετεύεται από τις ράμπες του κόμβου.\nΌπως ανακοίνωσε προ ολίγου η Αστυνομία, εξακολουθεί η διακοπή της κυκλοφορία των οχημάτων λόγω συσσώρευσης υδάτων\n1)ν.ε.ο. Αθηνών Κορίνθου στο 29.5 χλμ ρεύμα πως Κόρινθο (ανοιχτές δυο λωρίδες κυκλοφορίας)\n2) π.ε.ο. Αθηνών – Θηβών από γέφυρα Μάνδρας ρεύμα κυκλοφορίας πως Θήβα\n3) Κόμβος Μάνδρας- Μαγουλάς ρεύμα πως Αθήνα\n4) Αττική οδός έξοδος πως Μάνδρα\n5) οδός Στρατηγού στο ύψος της συμβολής της με την οδό Δούκα ρεύμα πως Μάνδα\n6)οδός Λεωνίδα Στάμου στο ύψος του κόμβου Μάνδρας-Μαγουλάς\n7)οδός καταδρομέων πως Αγια Αικατερίνη Μάνδρας στα Μέγαρα.\nδυσχέρεια στην κίνηση ν.ε.ο. Αθηνών Κορίνθου από Δαφνί έως διυλιστήρια.\nΗ σφοδρή καταιγίδα στην περιοχή της Μάνδρας, όπως και σε άλλα σημεία της Αττικής, νωρίς το απόγευμα, επανέφερε την αγωνία στους κατοίκους αλλά και στο προσωπικό Πολιτικής Προστασίας το οποίο είναι σε ετοιμότητα και παρεμβαίνει άμεσα όπου παραστεί ανάγκη. Ταυτόχρονα η Πυροσβεστική συνεχίζει το έργο της στα πλημμυρισμένα υπόγεια -κατά κύριο λόγο-, ενώ η Τροχαία διέκοψε ξανά την διέλευση των οχημάτων στην ΠΕΟΑ- Θηβών και σε άλλα σημεία της ΕΟΑ- Κορίνθου.\nΗ «Νεφέλη», που έχει πλήξει τα τελευταία 24ωρα μεγάλο μέρος της χώρας, σύμφωνα με την ΕΜΥ αναμένεται να απομακρυνθεί οριστικά από την περιοχή γύρω στις 8 μμ.\nΌπως ανακοινώθηκε από την Αστυνομία, πριν από λίγο, έχει αποκατασταθεί η κυκλοφορία στη Ν.Ε.Ο. Αθηνών – Κορίνθου, στο ρεύμα προς Κόρινθο σε μία λωρίδα. Στο ρεύμα προς Αθήνα η κίνηση διεξάγεται κανονικά.\nΕπίσης, υπάρχει δυσχέρεια στην κίνηση των οχημάτων από το ύψος του Δαφνίου έως τα Διυλιστήρια.\nΛόγω των έντονων καιρικών φαινομένων έχουν δημιουργηθεί ουρές χιλιομέτρων από οχήματα που είναι εγκλωβισμένα στην εθνική οδό.\nΚλειστή είναι εδώ και λίγη ώρα η εθνική οδός Αθηνών – Κορίνθου, λόγω της έντονης βροχόπτωσης που πλήττει την περιοχή. Μάλιστα, στη γέφυρα προς την Εθνική Οδό έχουν ακινητοποιηθεί αυτοκίνητα λόγω των πλημμυρισμένων δρόμων!\nΚλειστή και πάλι την παλαιά Εθνική Οδό ώστε να μην υπάρξουν εγκλωβισμοί οδηγών, ενώ λόγω ενός χείμαρρου έκλεισε και η Εθνική οδός Αθηνών – Κορίνθου στο 21ο χιλιόμετρο.\nΕπιπλέον έχουν κλείσει και τα διόδια της Αττικής Οδού προς την Ελευσίνα.\nΕπίσης υπάρχει διακοπή της κυκλοφορίας και στην οδό Πειραιώς από Χαμοστερνας έως Πέτρου Ράλη και στα δυο ρεύματα και στην αττική οδό πραγματοποιούνται έκτροπες στο ύψος της εξόδου Ε8 πως ν.ε.ο. Αθηνών-Λάμιας ρεύμα πως Ελευσίνα.


Παρ Νοέμ 22, 2019 7:08 pm\nΘέμα: Απορία για Gaggia classic\nΌλα Οκ,είχατε δίκιο, σας ευχαριστώ για τη βοήθεια σχετικά με αυτό που σας ρώτησα. Εννοείται πως για να σας ευχαριστώ σημαίνει πως όλα πήγαν καλά με το λύσιμο της μηχανής αν και φοβόμουν γιατί ήταν η πρώτη φορά που το επιχείρησα αλλά τέλος καλό όλα καλά. Τώρα απολαμβάνω μια απίστευτη ΚΑΦΕΔΑΑΑΑΑΑΡΑΑΑΑ...\nΠαρ Νοέμ 22, 2019 3:39 pm\nΠέμ Νοέμ 21, 2019 9:42 pm\nOk, κατανοητό και λογικό. Το θέμα είναι πως αυτό έκανα (έκλεισα το διακόπτη του ατμού )και πάτησα το κουμπί της εκχύλισης για να βγάλει τον ατμό και ενώ περίμενα να βγάλει ατμό άκουγα την αντλία να δουλεύει και δεν έβγαζε ούτε ατμό, ούτε νερό και φοβήθηκα μη πάθει ζημιά η αντλία και το έκλεισα. Οπότ...\nΠέμ Νοέμ 21, 2019 8:57 pm\nΚαλησπέρα σας, τόσο καιρό που χρησιμοποιώ τη μηχανή (gaggia classic 2014)έφτιαχνα μόνο εσπρέσο και φρέντο εσπρέσο και σήμερα για πρώτη φορά έκανα καπουτσίνο (μου το ζήτησε η γυναίκα μου) και μετά πήγα να κάνω έναν εσπρέσο για μένα. Πάμε στο κυρίως θέμα τώρα, αφού τελείωσα με το καπουτσίνο (εννοείται...


Η σελίδα αυτή παρέχει επισκόπηση του δικαστικού συστήματος στις Κάτω Χώρες.\nΟργάνωση της Δικαιοσύνης — νομικά συστήματα\nΤο Συμβούλιο αποτελεί μέρος του δικαστικού συστήματος, αλλά δεν είναι το ίδιο δικαίωμα. Το Συμβούλιο ανέλαβε ορισμένα καθήκοντα από τον Υπουργό Δικαιοσύνης. Τα εν λόγω διαχειριστικά καθήκοντα περιλαμβάνουν την κατανομή των χρηματοδοτικών πόρων, την εποπτεία της δημοσιονομικής διαχείρισης, τους ανθρώπινους πόρους, τις ΤΠΕ και τη στέγαση. Το Συμβούλιο υποστηρίζει τα δικαστήρια κατά την άσκηση των καθηκόντων τους σε αυτούς τους τομείς. Επιπλέον, ο ρόλος του Συμβουλίου είναι να βελτιώνει την ποιότητα του δικαστικού συστήματος και να παρέχει συμβουλές για τη νέα νομοθεσία που επηρεάζει τη δικαιοσύνη. Επιπλέον, το Συμβούλιο ενεργεί ως εκπρόσωπος της νομολογίας στον κοινωνικό και πολιτικό διάλογο. Τα καθήκοντα του Συμβουλίου αφορούν την άσκηση της επιχειρηματικής δραστηριότητας (υπό την ευρύτερη δυνατή έννοια), τα δημοσιονομικά θέματα και τις ποιοτικές πτυχές της νομολογίας.\nΤο Συμβούλιο διαδραματίζει κεντρικό ρόλο στην προετοιμασία, την εφαρμογή και τη λογοδοσία της χρηματοδότησης του δικαστικού συστήματος. Η χρηματοδότηση βασίζεται σε σύστημα μέτρησης φορτίου εργασίας το οποίο διαχειρίζεται το Συμβούλιο. Ενθαρρύνει την ανάπτυξη επιχειρησιακών διαδικασιών για την καθημερινή διαχείριση των δικαστηρίων και την παρακολούθηση της διαδικασίας αυτής. Τα ειδικά καθήκοντά του είναι το ανθρώπινο δυναμικό, η στέγαση, οι ΤΠΕ και οι εξωτερικές υποθέσεις. Το Συμβούλιο διαθέτει επίσημες νομικές εξουσίες που του επιτρέπουν να εκτελεί τα καθήκοντα αυτά. Έτσι, για παράδειγμα, το Συμβούλιο έχει την εξουσία να δίνει δεσμευτικές γενικές κατευθύνσεις στον τομέα της διαχείρισης των επιχειρήσεων, μολονότι χρησιμοποιεί όσο το δυνατόν λιγότερες εξουσίες.\nΤο συμβούλιο είναι υπεύθυνο για την πρόσληψη, την επιλογή και την κατάρτιση των δικαστικών και δικαστικών υπαλλήλων. Εκτελεί τα καθήκοντα αυτά σε στενή συνεργασία με τα συμβούλια του δικαστηρίου. Το Συμβούλιο έχει σημαντική ψήφο κατά τον διορισμό των μελών σε αυτά τα συμβούλια.\nΟ ρόλος του Συμβουλίου στον τομέα της ποιότητας της δικαιοσύνης είναι η προώθηση της ομοιόμορφης εφαρμογής του δικαίου και η βελτίωση της ποιότητας της νομοθεσίας. Λόγω του συνδέσμου με το περιεχόμενο της νομολογίας, δεν διαθέτει δεσμευτική ισχύ.\nΤο Συμβούλιο έχει επίσης γενική συμβουλευτική λειτουργία. Συμβουλεύει την κυβέρνηση σχετικά με νέα νομοθεσία που έχει αντίκτυπο στη νομολογία. Τα συμβούλια αυτά υπόκεινται σε συνεχείς διαβουλεύσεις με τα συμβούλια των δικαστηρίων.\nΜολονότι το Συμβούλιο διαθέτει επίσημες εξουσίες, οι σχέσεις μεταξύ του Συμβουλίου και των δικαστηρίων δεν πρέπει να θεωρούνται ιεραρχικές σχέσεις. Πρωταρχικός στόχος του είναι η παροχή στήριξης στα δικαστήρια κατά την εκτέλεση των καθηκόντων τους. Για την ορθή εκτέλεση των καθηκόντων αυτών, το Συμβούλιο διεξάγει τακτικές διαβουλεύσεις με τους προέδρους των δικαστηρίων, των διευθυντών, των προέδρων τομέων και του Σώματος των αντιπροσώπων (συμβουλευτικό όργανο αποτελούμενο από εκπροσώπους των δικαστηρίων).\nΕίδη δικαστηρίων — σύντομη περιγραφή\nΟι Κάτω Χώρες διαιρούνται σε 11 διοικητικές περιφέρειες, καθεμία από τις οποίες έχει το δικό της δικαστήριο. Υπάρχουν διάφοροι επαρχιακοί οικισμοί σε κάθε δικαστήριο. Το δικαστήριο περιλαμβάνει τουλάχιστον τέσσερις τομείς. Αυτό περιλαμβάνει, σε κάθε περίπτωση, τον τομέα των διοικητικών, αστικών, ποινικών και καντονίων. Η οικογένεια και η νεολαία συχνά υπάγονται σε χωριστό τομέα, όπως συμβαίνει μερικές φορές με τους αλλοδαπούς υπηκόους. Εναπόκειται στη διοίκηση του δικαστηρίου να αποφασίσει.\nΓια τους απλούς πολίτες, είναι σχετικά εύκολη η εξέταση της υπόθεσής τους στο καντόνι. Μεταχείριση στον εν λόγω τομέα σημαίνει ότι θα πρέπει να τους επιτρέπεται να προωθούν τη δική τους υπόθεση και να μην εμπλέκουν δικηγόρο που να τις εκπροσωπεί σε νομικές διαδικασίες. Στον τομέα του αστικού δικαίου, το Kantonrechter αντιμετωπίζει όλες τις υποθέσεις ενοικίασης, μίσθωσης και εργασίας, καθώς και τις διαφορές που αφορούν απαιτήσεις ύψους έως 25 000 EUR.\nΣε ποινικές υποθέσεις, ο δικαστής του καντονίου ασχολείται μόνο με ήσσονος σημασίας ποινικές υποθέσεις (αδικήματα). Πρόκειται συχνά για υποθέσεις στις οποίες η αστυνομία ή ο εισαγγελέας πρότεινε διακανονισμό. Εάν ο κατηγορούμενος αρνηθεί να δεχθεί την πρόταση, η υπόθεση θα υποβληθεί ενώπιον του ειρηνοδίκη. Το Kantonrechter αποφαίνεται συνήθως αμέσως μετά την ακρόαση.\nΟι δικαστές στον τομέα της ποινικής δικαιοσύνης ασχολούνται με όλες τις ποινικές υποθέσεις που δεν προηγούνται του δικαστή των καντονιών. Η αγωγή μπορεί να είναι είτε μεμονωμένα είτε σε πολλαπλά τμήματα με τρεις δικαστές. Το πολυμελές επιμελητήριο ασχολείται με τις πιο περίπλοκες υποθέσεις και όλες τις υποθέσεις για τις οποίες ο εισαγγελέας απαιτεί πάνω από ένα έτος φυλάκισης.\nΟ τομέας της αστικής δικαιοσύνης ασχολείται επίσης με υποθέσεις που δεν έχουν ανατεθεί ειδικά στον δικαστή του καντονίου. Στις περισσότερες περιπτώσεις, ένας δικαστής σε αυτές τις υποθέσεις είναι δικαστής, αλλά υπάρχουν πολλά τμήματα με τρεις δικαστές για την αντιμετώπιση των πιο περίπλοκων υποθέσεων. Πολλά δικαστήρια διαθέτουν χωριστό τομέα για την οικογένεια και τη νεολαία: αυτό συμβαίνει όταν συμβαίνει κάτι τέτοιο συχνά.\nΣε λίγες μόνο περιπτώσεις, οι διοικητικές διαφορές πρέπει να είναι πάντοτε ενώπιον του δικαστηρίου· σε πολλές περιπτώσεις προηγείται διοικητική διαδικασία προσφυγής ενώπιον των διοικητικών αρχών. Συνήθως, οι υποθέσεις αυτές θα πρέπει να αφορούν τον μοναδικό δικαστή, αλλά και στην περίπτωση αυτή το δικαστήριο μπορεί να αποφασίσει να ορίσει τρεις δικαστές ως σύνθετη υπόθεση ή υπόθεση που αφορά θεμελιώδη ζητήματα. Εάν το εν λόγω δικαστήριο δεν διαθέτει χωριστό τομέα για την αντιμετώπιση υποθέσεων για αλλοδαπούς, τα ζητήματα αυτά ρυθμίζονται από το διοικητικό ή το διοικητικό του δίκαιο. Η αγωγή σε υπαλληλικές υποθέσεις και σε υποθέσεις που αφορούν την κοινωνική ασφάλιση εμπίπτει στην αρμοδιότητα ενός ειδικού οργάνου, το Centrale Raad van Beroep και, στις περισσότερες άλλες περιπτώσεις, ενώπιον του Afdeling bestuursrechtspraak van de Raad van State (τμήματος διοικητικών διαφορών του Συμβουλίου της Επικρατείας).\nΤα 11 διοικητικές περιφέρειες ομαδοποιούνται σε τέσσερις περιφέρειες, οι τομείς λειτουργίας των τεσσάρων δικαστηρίων: Χάγη και Άμστερνταμ, Arnhem-Leeuwarden και s-Hertogenbosch. Στον τομέα της ποινικής και αστικής δικαιοσύνης, οι δικαστές του δικαστηρίου ασχολούνται αποκλειστικά με υποθέσεις στις οποίες έχουν ασκηθεί προσφυγές κατά της απόφασης δικαστηρίου. Το Συνέδριο επανεξετάζει τα πραγματικά περιστατικά της υπόθεσης και καταλήγει στα δικά του πορίσματα. Στις περισσότερες περιπτώσεις, η απόφαση του Εφετείου μπορεί να προσβληθεί με προσφυγή ενώπιον του Hoge Raad der Nederlanden (Ανώτατου Δικαστηρίου των Κάτω Χωρών). Εκτός από τις ποινικές και αστικές υποθέσεις, το δικαστήριο εξετάζει όλες τις προσφυγές κατά φορολογικών εκτιμήσεων.\nΤο Centrale Raad van Beroep είναι όργανο προσφυγής το οποίο ασχολείται κυρίως με υποθέσεις δημόσιας διοίκησης και θέματα κοινωνικής ασφάλισης. Στους τομείς αυτούς είναι το ανώτατο δικαστήριο. Το Centrale Raad van Beroep είναι εγκατεστημένο στην Ουτρέχτη.\nΤο College van Beroep voor het bedrijfsleven (College van Beroep voor het bedrijfsleven) είναι ένα ειδικό διοικητικό όργανο το οποίο ρυθμίζει τις διαφορές στον τομέα του κοινωνικοοικονομικού διοικητικού δικαίου. Επιπλέον, το Σώμα των Επιτρόπων είναι το δευτεροβάθμιο δικαιοδοτικό όργανο για ορισμένες πράξεις, όπως ο νόμος περί ανταγωνισμού και ο Telecommunicatiewet. Το Κολλέγιο βρίσκεται στη Χάγη.\nΤο Hoge Raad der Nederlanden (Ανώτατο Δικαστήριο των Κάτω Χωρών), με έδρα τη Χάγη, εξετάζει αν το κατώτερο δικαστήριο εφάρμοσε ορθώς το δίκαιο κατά τη λήψη της αποφάσεώς του. Τα πραγματικά περιστατικά της υπόθεσης, όπως καθορίστηκαν από το κατώτερο δικαστήριο, δεν είναι πλέον ανοικτά στη συζήτηση. Η αναίρεση διαδραματίζει σημαντικό ρόλο στην προώθηση της νομικής μονάδας.\nΠερισσότερες πληροφορίες διατίθενται στον δικτυακό τόπο της δικαστικής οργάνωσης στις Κάτω Χώρες.\nΗ νομολογία μπορεί να αναζητηθεί σε μία ενιαία βάση δεδομένων.


7€ για εκτύπωση της φωτογραφίας ή κειμένου ή γκραβούρας σε T-shirt | Deals365.gr\n7€ για εκτύπωση της φωτογραφίας ή κειμένου ή γκραβούρας σε T-shirt\n7€ για το πιο πρωτότυπο δώρο για εσάς ή τα αγαπημένα σας πρόσωπα, με εκτύπωση της φωτογραφίας (ή κειμένου ή γκραβούρας) που επιθυμείτε σε αντρικό ή γυναικείο t-shirt, με δυνατότητα πανελλαδικής αποστολής, από το “Stampman” στο Χαλάνδρι, αρχικής αξίας 15€\nΈνα εξαιρετικό δώρο που θα λατρέψουν όλοι!\nΑν έχετε βαρεθεί να φοράτε αυτά που σχεδιάζουν οι άλλοι, ήρθε η ώρα να πάρετε την κατάσταση στα χέρια σας και να σχεδιάσετε μόνοι σας το αγαπημένο σας t-shirt!\nΣχεδιάστε το δικό σας μπλουζάκι εύκολα και γρήγορα όπως ακριβώς θέλετε! Βάλτε τη δική σου στάμπα, γράψτε το δικό σας κείμενο ή ανεβάστε τη δική σας φωτογραφία και αφήστε όλα τα υπόλοιπα στην ομάδα του Stampman!\nΕκπληκτική ποιότητα εκτύπωσης και ζωντανά χρώματα, ενώ είναι δυνατή η δυνατότητα διόρθωσης (retouch) σε όσες φωτογραφίες απαιτείται!\nΗ εκτύπωση θα γίνει σε\n- Λευκό t-shirt αμάνικο για γυναίκες\n- Λευκό t-shirt κοντομάνικο για άνδρες και γυναίκες\nTo μέγεθος θα είναι επιλογή από S, M, L, XLκαι το μέγεθος εκτύπωσης θα είναι Α4. Όλα τα t-shirt είναι 100% βαμβακερά άριστης ποιότητας και το είδος εκτύπωσης είναι laser εγχρωμο - ψηφιακή τετραχρωμία.\nΗ Stampman έχει ως στόχο της οι άνθρωποι όχι μόνο να δείχνουν αλλά και να αισθάνονται καλά με τα μπλουζάκια, ενών παράλληλα επιθυμεί τα μπλουζάκια να φέρνουν το χαμόγελο και να θυμίζουν ότι η ζωή είναι και διασκέδαση!\nΔυνατότητα αποστολής, όπου και αν βρίσκεστε σε όλη την Ελλάδα!\nΤο Deal περιλαμβάνει: ένα λευκό t-shirtχωρίς μανίκι (γυναικείο) ή ένα λευκό t-shirt κοντομάνικο (ανδρικό ή γυναικείο).\nΗ φωτογραφία θα πρέπει είτε να σταλεί με e-mailστην ηλεκτρονική διεύθυνση info@stampman.grκαι να ακολουθήσει επιβεβαίωση με τηλεφώνημα στο 2106894200, είτε να τη δώσετε στο κατάστημα Stampman στο Χαλάνδρι (Παναγή Τσαλδάρη 18).\n- από το κατάστημα της εταιρείας στο Χαλάνδρι\n- μέσω εταιρείας αποστολών στο χώρο σας, σε όλη την Ελλάδα,εκτός από πολύ απομακρυσμένες περιοχές με χρέωση 2€.\nΩράριο λειτουργίας: Δευτέρα, Τετάρτη, 10:00-15:00 & Τρίτη, Πέμπτη, Παρασκευή 10:00-21:00 και Σάββατο 09:00 - 15:00.\nΚαραόλη Δημητρίου 19\nΣτόχος μας είναι να φέρουμε λίγο παραπάνω γέλιο , χαρά και κοινωνικότητα στο κόσμο μας.\nΈτσι ξεκινώντας να κάνουμε κάτι που θα ευχαριστούσε μόνο εμάς και θα ήταν προσωπική έκφραση , τελικά έγινε κάτι μεγαλύτερο , ακόμη πιο ευχάριστο … και για αυτό οφείλουμε ένα μεγάλο ευχαριστώ σε όλους εσάς, για την ανταπόκριση σας και την στήριξη που μας δίνετε!!!\nΔημιουργήσαμε για εσάς μια μεγάλη συλλογή από εκτυπώσιμα ρούχα και αντικείμενα για προσωπική , οικιακή ή επαγγελματική χρήση.\nΈτσι μπορείτε να γεμίσετε χρώμα την καθημερινότητά σας με μια στάμπα πάνω στο t-shirt, την τσάντα, την κούπα ή όποιο άλλο αντικείμενο.\nΜπορείτε να κάνετε πρωτότυπα ,οικονομικά και προπάντων ιδιαίτερα δώρα στους φίλους ή τους συνεργάτες σας, βάζοντας τη δική σας στάμπα και εκφράζοντας με τρόπο μοναδικό όσα νιώθετε!\nΤονώστε ακόμη την εικόνα της επιχείρησής σας , τυπώνοντας το λογότυπο ή το σήμα σας πάνω σε μπλούζες εργασίας,\nείδη γραφείου, επιχειρηματικά δώρα και διαφημιστικά αντικείμενα.\nΜε μια δική σας ή και μια δική μας στάμπα σε ένα από τα εκατοντάδες αντικείμενα του Stampman, βάζετε λίγο γέλιο παραπάνω στην ζωή σας, ομορφαίνετε λίγο ακόμα το κόσμο μας, επικοινωνείτε λίγο παραπάνω με τον διπλανό σας, γινόμαστε λίγο περισσότερο παιδιά….\nΓι αυτό μην ξεχνάτε: Stamp the world!


Θετικά κρούσματα σε κατασκηνώσεις: Σε επαγρύπνηση Πολιτεία και γονείς - Bad Moms.gr\nHome HOT TOPICS Θετικά κρούσματα σε κατασκηνώσεις: Σε επαγρύπνηση Πολιτεία και γονείς\nDama Petunia Leave a Comment on Θετικά κρούσματα σε κατασκηνώσεις: Σε επαγρύπνηση Πολιτεία και γονείς\nΑνησυχία επικρατεί στη χώρα για τα μαζικά κρούσματα που εντοπίστηκαν τα τελευταία 24ωρα σε κατασκηνώσεις σε διάφορα σημεία της χώρας.\nΣύμφωνα με την ΕΡΤ, νέα κρούσματα κορωνοϊού σε κατασκήνωση στο Σοφικό Κορινθίας, έγιναν γνωστά το Σάββατο. Πρόκειται για έξι κρούσματα μέχρι στιγμής. Τόσο τα παιδιά που βρέθηκαν θετικά όσο και αυτά που ήταν στην ίδια ομάδα, απομονώθηκαν και αναχώρησαν από την κατασκήνωση, ενώ διεξάγεται ιχνηλάτηση με rapid και self test στα παιδιά και τους εργαζόμενους της κατασκήνωσης, για τον ακριβή αριθμό των κρουσμάτων.\nΌπως επισημαίνει το δημοσίευμα, στην συγκεκριμένη κατασκήνωση αυτή την καλοκαιρινή περίοδο βρίσκονταν περίπου 1.600 παιδιά ηλικίας 6-15 ετών.\n«Οι γονείς τους και οι κηδεμόνες τους έχουν ειδοποιηθεί, η κατάσταση είναι ελεγχόμενη, τηρούνται όλα όσα προβλέπονται και ορίζονται απο τον ΕΟΔΥ», δηλωσε στην ΕΡΤ ο υπεύθυνος της κατασκήνωσης κ. Σκούρας.\nΣτο δεύτερο πόδι της Χαλκιδικής, σε κατασκήνωση που φιλοξενεί παιδιά ηλικίας από 13 έως 17 ετών εντοπίστηκαν έως στιγμής τουλάχιστον 14 παιδιά θετικά στον κορωνοϊό.\nΣε εξέλιξη βρίσκεται και η διαδικασία ιχνηλάτησης προκειμένου να διαπιστωθεί πόσο μεγάλη είναι η διασπορά που έχει γίνει στην κατασκήνωση.\nPrevious Article Επιτρέπεται να μαλώσουμε ένα ξένο παιδί;\nNext Article Τέλειο σπιτικό scrub με baby oil για υπέροχο δέρμα\nΣάκης Ρουβάς: Έκανα πρόταση γάμου στην Κάτια κάθε χρόνο και εκείνη έλεγε όχι\nΠαιδικό Βιβλίο: Η Αόρατη\nΠρίγκιπας Χάρι: Αυτός είναι ο λόγος που αποζητά να είναι συνεχώς στο επίκεντρο των media


Ξεκαθάρισμα... λογαριασμών και κορυφής στο Καραϊσκάκη | SDNA\nΞεκαθάρισμα... λογαριασμών και κορυφής στο Καραϊσκάκη\n30 Σεπτεμβρίου 2018, 09:12\nΤελευταία ανανέωση: 30 Σεπτεμβρίου 2018, 09:12\nΗ μεγάλη αναμέτρηση ανάμεσα σε Ολυμπιακό και ΠΑΟΚ δεσπόζει από το σημερινό πρόγραμμα για την πέμπτη αγωνιστική της Super League, με τους Άρη και Αστέρα Τρίπολης να δίνουν... ευρωπαϊκή μάχη στην Θεσσαλονίκη.\nΠρώτη χρονικά συνάντηση στην Ριζούπολη, όπου Απόλλων Σμύρνης και Πανιώνιος δίνουν ένα εξαιρετικά κρίσιμο παιχνίδι (16:00) για δύο αντιπάλους με κοινές προσφυγικές καταβολές. Με τον προπονητή των γηπεδούχων Αλμπέρτο Μοντεαγούδο να μοιάζει μετέωρος ακόμα και σε περίπτωση νίκης η «Ελαφρά Ταξιαρχία» αναζητά πάση θυσία θετικό αποτέλεσμα για ξεφύγει από τον πάτο της βαθμολογίας. Ανάλογη είναι και η πίεση στους «κυανέρυθρους» που έχουν σε δύσκολο μεν πρόγραμμα έναν βαθμό και χρειάζονται ώθηση για να αντεπιτεθούν. Διαιτητής του αγώνα ο Φωτιάδης (Καστοριάς), τηλεοπτική μετάδοση από την ΕΡΤ 1.\nΜε το αυτί στο... Καραϊσκάκη στην Λιβαδειά ο Ατρόμητος που φιλοξενείται από τον τοπικό Λεβαδειακό (18:15). Οι γηπεδούχοι μετρούν σερί ήττες και θέλουν να αξιοποιήσουν την έδρα τους για να ανέβουν βαθμολογικά. Πολλές απουσίες για τον Άκη Μάντζιο που δεν υπολογίζει σε Μανγκά, Ντιόγκο, Βίντεκερ και Στανόγεβιτς. Για τους Περιστεριώτες, το ενδεχόμενο να... πατήσουν κορυφή σε περίπτωση που δεν κερδίσει ο Ολυμπιακός τον ΠΑΟΚ είναι επιπλέον δέλεαρ για το τρίποντο, με την ομάδα του Νταμίρ Κάναντι προέρχεται από εντός έδρας ήττα για το κύπελλο μεσοβδόμαδα. Διαιτητής της αναμέτρησης ο Παπαδόπουλος (Μακεδονίας), τηλεοπτική μετάδοση από το Novasports 2.\nΜονομαχία με φόντο την πεντάδα και την Ευρώπη στο «Κλεάνθης Βικελίδης» (19:00) με Άρη και Αστέρα Τρίπολης να τίθενται αντιμέτωποι. Το πρώτο αρνητικό αποτέλεσμα των «κίτρινων» στα Ιωάννινα κόντρα στον ΠΑΣ υπήρξε πισωγύρισμα και η ομάδα του Ερέρα θέλει απέναντι σε έναν αξιόμαχο αντίπαλο να επιστρέψει στα τρίποντα. Σημαντικές απουσίες των Γκάμα, Μαβράι. Οι δύο νίκες επί του Απόλλωνα Σμύρνης «έφτιαξε» την ψυχολογία των Αρκάδων του Σάββα Παντελίδη που θέλουν να διατηρήσουν την επαφή τους με τις πρώτες θέσεις της βαθμολογίας. Εκτός αποστολής οι Καλτσάς, Σάλας. Διαιτητής της αναμέτρησης ο Κουμπαράκης (Θράκης), τηλεοπτική μετάδοση απο την ΕΡΤ 1.\nΤο σημερινό πρόγραμμα ολοκληρώνεται με τον καλύτερο δυνατό τρόπο και ένα εξαιρετικά σημαντικό παιχνίδι και ντέρμπι κορυφής. Ολυμπιακός και ΠΑΟΚ βγάζουν τα... ξίφη τους με στόχο την νίκη που θα τους φέρει στο «ρετιρέ» (20:30). Οι «ερυθρόλευκοι» με τον Γιάγια Τουρέ στην αποστολή αναζητούν την 60ή νίκη τους με αντίπαλο τον Δικέφαλο του Βορρά, με στόχο να δώσουν συνέχεια στο απόλυτο νικών τους στο φετινό πρωτάθλημα. Καμία απώλεια βαθμών και για τον φιλοξενούμενο ΠΑΟΚ του Ραζβάν Λουτσέσκου που δεν υπολογίζει στους Χατσερίντι, Ουάρντα. Στην ενδεκάδα του ντέρμπι της Τούμπας με την ΑΕΚ προσανατολίζεται ο Ρουμάνος τεχνικός. Ο Ελβετός Σαν Φενταγί ρέφερι του ντέρμπι, τηλεοπτική μετάδοση από το Novasports 1.\n16:00 Απόλλων Σμύρνης - Πανιώνιος ΕΡΤ 1\n18:15 Λεβαδειακός - Ατρόμητος Novasports 2\n19:00 Άρης - Αστέρας Τρίπολης ΕΡΤ 1\n20:30 Ολυμπιακός - ΠΑΟΚ Novasports 1\nΆρης - Αστέρας Τρίπολης: Μια προϊστορία που τα έχει όλα!\nΑ.Σ ΠΑΟΚ: «ΠΑΟΚ γερά... διπλό στον Πειραιά!»


Γιατί της το έκανες αυτό; Πως η Ιωάννα Μαλέσκου “κατατρόπωσε” τη Φαίη Σκορδά - freegossip.gr\nΓιατί της το έκανες αυτό; Πως η Ιωάννα Μαλέσκου “κατατρόπωσε” τη Φαίη Σκορδά\n9 Δεκεμβρίου, 2020 από freegossip.gr\nΓιατί της το έκανες αυτό; Πως η Ιωάννα Μαλέσκου “κατατρόπωσε” τη Φαίη Σκορδά. Πέρασε την Φαίη Σκορδά με άνεση χθες. Έχει βέβαια στην φαρέτρα της τα ριάλιτι του Σκάι. Αναγκάζει έτσι την Φαίη Σκορδά να “παίζει” θέματα που αφορούν σ’ αυτά τα ριάλιτι. Και ενώ η Φαίη είχε δηλώσει πως δεν ασχολείται με τον big brother, τελικά “υπέκυψε”. Η Ιωάννα Μαλέσκου όμως μπορεί όταν έχει το κατάλληλο υλικό ν’ αποδώσει. Η σύσταση μιας εκπομπης είναι πολύ σημαντικότςρη από την παρουσιάτρια.\nΑλλά η Ιωάννα ΜΠΟΡΕΙ! Ξεκίνησε ως πολλά υποσχόμενη παρουσιάστρια και δικαιώνει απόλυτα τις προσδοκίες της! Ξεκίνησαν τα πρώτα σταριλίκια της Ιωάννας Μαλέσκου πάντα με την καλή την έννοια το λέμε εννοώντας τις επιτυχίες της. Επειδή στην πιο ανταγωνιστική ζώνη, με τον προτωφανώς ταράστιο αριθμό πρωινάδικων και απέναντι σε παραδοσικές εκπομπές δεκαετιών όπως του πρωινού στον Αντ1 που τώρα παρουσιάζει η Φαίη Σκορδά, η Ιωάννα Μαλέσκου μας δίνει μια εντυπωσιακόταητ εμφάνιση, με πολύ καλό λόγο και ευχάριστη προσωπικότητα!\nΗ ΙΩΑΝΝΑ ΜΑΛΕΣΚΟΥ ΕΙΝΑΙ ΑΥΤΗ; ΑΒΑΦΗ, ΑΓΝΩΡΙΣΤΗ ΣΤΟΛΙΖΕΙ ΔΥΟ ΧΡΙΣΤΟΥΓΕΝΝΙΑΤΙΚΑ ΔΕΝΤΡΑ!\nROUA MAT ΑΠΟ ΤΗ ΙΩΑΝΝΑ ΜΑΛΕΣΚΟΥ ΓΙΑ ΤΟΝ ΚΕΧΑΓΙΑ ΚΑΙ ΤΗ ΣΧΕΣΗ ΤΟΥ\nRoua Mat από τη Ιωάννα Μαλέσκου για τον Κεχαγιά και τη σχέση του . Πολλες εκπομπές κυρίως πρωινές ασχολήθηκαν σήμερα με το big brother, δείχνοντας πως θεωρείται εύκολη και δωρεάν λύση για να φέρουν νούμερα τηλεθέασης.\nΌμως η Ιωάννα Μαλέσκου είχε όχι μόνο το..προβάδισμα. Είχε τον πρωταγωνιστή των ημερών σε ότι αφορά στο ριάλιτι. Αφού βγαίνει από τη συχνότητα του Σκάι, οι αντίπαλες εκπομπές δεν μπορούσαν να έχουν καμμία τύχη!O Δημήτρης Κεχαγιάς ήταν καλεσμένος στο love it αφού αποχώρησε την Παρασκευή από το Big Brother και απάντησε για τη σχέση του με τη Σοφία Δανέζη. Τι τρέχει ανάμεσά τους;\nΒγήκε και τι είπε, όταν βγήκε τελικά; Ο Δημήτρης Κεχαγιάς είπε χαρακτηριστικά στην εκπομπή του ΣΚΑΙ: «Η Σοφία είναι πολύ όμορφη. Το έχω πει πολλές φορές. Τη φλέρταρα φυσικά. Φυσικά μου αρέσει σαν γυναίκα. Έχουμε πει πολλά πράγματα παραπάνω, μεταξύ μας μέσα στο παιχνίδι, γιατί τρεις μήνες που ήμασταν εκεί, ήταν σαν να ήμασταν τρία χρόνια.»!\nΚατηγορίες Δημοφιλή,stat tv Μαλέσκου Ετικέτες Φαίη Σκορδά,Ιωάννα Μαλέσκου Πλοήγηση άρθρων\nΚατερίνα Καινούργιου: «Καλά δεν τα είπα ότι μεγαλώνω;».\nΣίσσυ Χρηστίδου Θοδωρής Μαραντίνης: ΣΠΑΝΙΕΣ φωτογραφίες απο το μαιευτήριο!!


Όχι άλλο Σύστημα Υγείας - Healthpharma.gr\nΌχι άλλο Σύστημα Υγείας\nΈνα άτομο θέλει να είναι πολίτης ενός κράτους για τρία πράγματα. Για την παιδεία την υγεία και την ασφάλεια. Εμείς σαν κράτος έχουμε αποτύχει και στα τρία.\nΣτην παιδεία δεν το συζητάμε αρκεί να διαβάσει κάποιος οποιοδήποτε βιβλίο του δημοτικού για να νοιώσει εθνικά αναλφάβητος.\nΣτην ασφάλεια, αφήνω τελευταία την υγεία για να την αναλύσω μετά, βλέπουμε σε τι καταστροφική κοινωνία ζούμε. Δεν τολμάμε να βγούμε από τα σπίτια μας αλλά και μέσα σε αυτά οι κίνδυνοι ελλοχεύουν παντού. Σαν έθνος πάλι δεν νιώθεις και τραγικά ασφαλής όταν ο καλός σου γείτονας εξ ανατολών έχει κάνει τον εναέριο χώρο σου σουρωτήρι και ο άνωθεν γείτονάς σου αμφισβητεί τη γλώσσα και την εθνική υπόσταση μιας περιοχής σου που είναι τραγικά κοντά του.\nΚαι ας πάμε στην υγεία. Το να μην έχουμε πρόσβαση σε καινοτόμα φάρμακα για σπάνιες παθήσεις το καταλαβαίνω, κι αυτό με ερωτηματικό, λόγω οικονομικών δυσχερειών, αλλά το να μην μπορούμε να προμηθευτούμε απλά αναλώσιμα από το οποιοδήποτε φαρμακείο αυτό ξεπερνάει τα όρια της φαντασίας.\nΕίναι γνωστό ότι ένα μεγάλο ποσοστό συμπολιτών μας δυστυχώς για όλους μας πάνω απ όλα τους συγγενείς και τελευταία το σύστημα υγείας, είναι κατάκοιτοι. Αυτή η κατάσταση έχει συχνά σαν αποτέλεσμα τη δημιουργία πληγών τα λεγόμενα έλκη που δύσκολα επουλώνονται ιδιαίτερα αν ο ασθενής είναι διαβητικός. Για τις περιπτώσεις αυτές υπάρχουν κάποια επιθέματα ιδανικά που βοηθούν την περίπτωση που όμως αν και τα αποζημιώνουν τα ταμεία δεν υπάρχουν στα φαρμακεία. Τα προμηθεύεται κάποιος μόνο μέσω εταιρειών που λειτουργούν γι αυτό το σκοπό και αφού κάποιος ιατρικός επισκέπτης έχει επισκεφθεί τον ασθενή έχει βγάλει φωτογραφία το τραύμα το έχει πιστοποιήσει στη συνέχεια ο χειρουργός και τότε σου στέλνουν τα αναλώσιμα μαζί με την όλη θεραπεία με κούριερ στο σπίτι.\nΔεν ξέρω πού αποσκοπεί η όλη ταλαιπωρία μάλλον στο να κουραστούν αυτοί που φροντίζουν τον άνθρωπο να πηγαίνουν κάθε μήνα να γράφουν την θεραπεία και να παίρνουν τα σκευάσματα. Η αλήθεια είναι ότι όσο ανάλγητο και κουραστικό είναι αυτό το έρμο το κράτος και οι μηχανισμοί του, τόσο εξυπηρετικοί και μειλίχιοι είναι οι άνθρωποι της εταιρείας που πουλάει τα σκευάσματα.\nΑυτό πια καταντάει σαν το πρόσωπο του Ιανού. Από τη μια σκληρό και άκαμπτο και από την άλλη χαρούμενο και γλυκό.\nΠάντως έχω να συστήσω κάτι σε όλους όσους φροντίζουν ανήμπορους συγγενείς. Μην το βάζετε κάτω. Κάνετε ότι μπορείτε για τους ανθρώπους σας και παράλληλα μην αφήσετε να χάσουν την αξιοπρέπειά τους, σε όποια κατάσταση και αν βρίσκονται. Στο κάτω κάτω έχουν χιλιοπληρώσει ακόμα και την τελευταία γάζα που τους δίνει το σύστημα υγείας.\nΜην επιτρέψετε σε καμία αρχή να υποβαθμίσει τον άνθρωπό σας αλλά και την ανθρωπιά σας.\nΑυτά σας τα λέω από καρδιάς. Καλή δύναμη σε όλους μας.\nΗ Άννα Σταυράκη είναι δημοσιογράφος στο iatro.gr\nΠροηγούμενο άρθροΟι 7 απλές ασκήσεις που θα αλλάξουν το σώμα σου σε λίγες εβδομάδες\nΕπόμενο άρθροΤι είναι η τάση «υγρό» μακιγιάζ;


«Με έλεγε ζητιάνο, τον έπνιξα, τον άφησα στο φρεάτιο του ασανσέρ και μετά στα σκουπίδια» - Κατοχικά Νεα\n«Με έλεγε ζητιάνο, τον έπνιξα, τον άφησα στο φρεάτιο του ασανσέρ και μετά στα σκουπίδια»\nPosted on 26 Ιανουαρίου 2017 by Κατοχικά Νέα\nΑνατριχίλα προκαλεί η ομολογία…\nτου 59χρονου άστεγου που σκότωσε τον επίσης άστεγο 73χρονο, το πτώμα του οποίου βρέθηκε μέσα σε κάδο σκουπιδιών στον Άγιο Δημήτριο.\n«Με έλεγε συνέχεια ζητιάνο και με έβριζε. Τον ‘φιλοξενούσα’ σε ένα εγκαταλελειμμένο εργοστάσιο επίπλων. Μετά από 5 μέρες τσακωθήκαμε άσχημα. Τον χτύπησα, τον έσπρωξα και έπεσε πάνω σε μία λεκάνη τουαλέτας με το κεφάλι και την μύτη. Ύστερα τον έπνιξα με τα χέρια μου και τον άφησα μέσα σε ένα φρεάτιο ασανσέρ του κτιρίου. Έπειτα από ένα μήνα κάποιοι άλλοι άστεγοι διαμαρτύρονταν για την δυσοσμία. Έτσι αποφάσισα να τον μετακινήσω. Τον έβαλα μέσα στον υπνόσακο του, έδεσα με καλώδια τις άκρες και τον μετέφερα στον κάδο απορριμμάτων που βρίσκεται 30 μέτρα από το κτίριο» κατέθεσε στους αστυνομικούς του Τμήματος Δίωξης Εγκλημάτων κατά Ζωής, ο 59χρονος άστεγος, σύμφωνα με όσα γράφει ο Ελεύθερος Τύπος.\nΟ εντοπισμός είχε γίνει στις 12 Ιανουαρίου 2017 στην συμβολή των οδών Παπαναστασίου και Ηροδότου, από υπάλληλο καθαριότητας του δήμου. Οι αστυνομικοί αρχικά είχαν βρει μία ταυτότητα στα σκουπίδια, από την οποία αναζήτησαν συγγενείς του κατόχου. Βρήκαν τον αδερφό του και με την μέθοδο του DNA ταυτοποίησαν πως πρόκειται για τον Ν.Δρ.. Από το γεγονός ότι το θύμα φορούσε τέσσερις μπλούζες, είχαν εκτιμήσει πως πρόκειται για άστεγο κάτι που επιβεβαιώθηκε και από τους συγγενείς του. Οι αναζητήσεις ξεκίνησαν για τον εντοπισμό χώρου που έμεναν άστεγοι, στον οποίο ενδεχομένως είχε διαπραχθεί το έγκλημα.\nΟι αστυνομικοί εντόπισαν την εγκαταλειμμένη εταιρεία επίπλων στην οδό Ηροδότου 10, σε απόσταση 25 μέτρων από τον κάδο απορριμμάτων, όπου φαίνεται να διαβιούσε το θύμα κάτω από άθλιες συνθήκες διαβίωσης. Εκεί έμενε και ο 59χρονος, ο οποίος είχε απασχολήσει για απόπειρα κλοπής, κατοχή ναρκωτικών, οπλοφορία καθώς και αποδοχή και διάθεση προϊόντων εγκλήματος. Οι αστυνομικοί έδειξαν φωτογραφία του υπόπτου σε έναν διερχόμενο που το βράδυ της 11ης Ιανουαρίου, είχε δει ένα άτομο να μεταφέρει κάτι στον κάδο απορριμμάτων, και προσομοίαζε σε μεγάλο βαθμό.\nΤο πρωί της Τρίτης, οι αστυνομικοί εντόπισαν και προσήγαγαν τον 59χρονο, ο οποίος ομολόγησε την πράξη του και την περιέγραψε με λεπτομέρειες. Υποστήριξε ότι στις 4 Δεκεμβρίου 2016 φιλοξένησε το θύμα στην εγκαταλειμμένη εταιρεία. Ωστόσο 4-5 ημέρες μετά, όταν το θύμα ξεκίνησε να τον βρίζει και να τον αποκαλεί «ζητιάνο» επειδή επαιτούσε, επιτέθηκε εναντίον του τον γρονθοκόπησε, τον έσπρωξε με το θύμα να χτυπά με το κεφάλι πάνω στην λεκάνη της τουαλέτας (φωτογραφία). Στη συνέχεια τον στραγγάλισε και έκρυψε το πτώμα στο εσωτερικό ενός ανελκυστήρα. Άλλοι άστεγοι παραπονέθηκαν για την έντονη δυσοσμία, και για να μην αποκαλυφθεί το έγκλημά του, έβαλε το θύμα μέσα στον υπνόσακο, έδεσε τα άκρα με καλώδια για «χειρολαβές» και μετέφερε τη σορό στον κάδο απορριμμάτων. Οι αστυνομικοί που έκαναν έρευνα στον χώρο, εντόπισαν διάφορα αντικείμενα εμποτισμένα με αίμα, τα οποία μετέφεραν στα εγκληματολογικά εργαστήρια προς εξερεύνηση.\nΜιθριδατισμός: η χειρότερη νόσος του Νεοελληνισμού.\n2 thoughts on “«Με έλεγε ζητιάνο, τον έπνιξα, τον άφησα στο φρεάτιο του ασανσέρ και μετά στα σκουπίδια»”\nκαι δικιο να ειχε ο τυπας το εχασε μαυτο κι απ πανω εγινε τρεις χειροτερος απ τον αλλον που του τα εχωσε\n26 Ιανουαρίου 2017 at 22:09\nΑνατριχιλα με τις λεπτομέρειες… επίσης Ειναι πολύ λυπηρό να υπάρχουν άνθρωποι που ενώ έχουν συγγενείς να ζουν Άστεγοι μέσα στην εξαθλίωση… Κρίμα ο ανθρωπάκος…\n26 Ιανουαρίου 2017 at 22:50